qundao/data-zh-poetry huggingface dataset:
戊辰立春日二首·其二
作者：陸游
朝代：宋

卧聽城門出土牛，羅旛應笑雪蒙頭。
但須晨起一卮酒，聊洗人間千種愁。
處處樓臺多俠客，家家船舫待春遊。
梅花未遍枝南北，定爲餘寒得小留。
戍兵有新婚之明日遂行者予聞而悲之爲作絕句二首·其一
作者：陸游
朝代：宋

送女忽忽不擇日，綵繞羊身花照席。
暮婚晨別已可悲，猶勝空房未相識。
戍兵有新婚之明日遂行者予聞而悲之爲作絕句二首·其二
作者：陸游
朝代：宋

夜靜孤村聞笛聲，溪頭月落欲三更。
不須吹徹陽關曲，中有征人萬里情。
戍卒說沉黎事有感
作者：陸游
朝代：宋

亭障曾無閲歲寕，頻聞夷落犯王靈。
孤城月落寃魂哭，百里風吹戰血腥。
瘴重厭看茅葉赤，春殘不放柳條青。
焦頭爛額知何補，弭患從來貴未形。
成都大閲
作者：陸游
朝代：宋

千步毬場爽氣新，西山遥見碧嶙峋。
令傳雪嶺蓬婆外，聲震秦川渭水濵。
旗脚倚風時弄影，馬蹄經雨不霑塵。
屬櫜縛袴毋多恨，久矣儒冠誤此身。
成都書事二首·其一
作者：陸游
朝代：宋

劍南山水盡清暉，濯錦江邉天下稀。
烟柳不遮楼角斷，風花時傍馬頭飛。
芼羮筍似稽山美，斫膾魚如笠澤肥。
客報城西有園賣，老夫白首欲忘歸。
成都書事二首·其二
作者：陸游
朝代：宋

大城少城柳已青，東臺西臺雪正晴。
鶯花又作新年夢，絲竹常聞静夜聲。
廢苑烟蕪迎馬動，清江春漲拍堤平。
尊中酒滿身彊健，未恨飄零過此生。
成都歲暮始微寒小酌遣興
作者：陸游
朝代：宋

革带頻移紗帽寬，茶鐺欲熟篆香殘。
疏梅已報先春信，小雨初成十月寒。
身似野僧猶有髮，門如村舍強名官。
鼠肝蟲臂元無擇，遇酒猶能罄一歡。
成都行
作者：陸游
朝代：宋

倚錦瑟，擊玉壺，吳中狂士遊成都。
成都海棠十萬株，繁華盛麗天下無。
青絲金絡白雪駒，日斜馳遣迎名姝。
燕脂褪盡見玉膚，緑鬟半脱嬌不梳。
吳綾便面對客書，斜行小草密復疏。
墨君秀潤瘦不枯，風枝雨葉筆筆殊。
月浸羅韈清夜徂，滿身花影醉索扶。
東來此歡墮空虚，坐悲新霜點鬢鬚。
易求合浦千斛珠，難覓錦江雙鯉魚。
我夢
作者：陸游
朝代：宋

我夢入烟海，初日如金鎔。
赤手騎怒鯨，横身當渴龍。
百日京塵中，詩料頗闕供。
此夕復何夕，老狂洗衰慵。
夢覺坐嘆息，杳杳三茆鍾。
車馬動曉陌，不竟睡味濃。
平生擊虜意，裂眥髮上衝。
尚可乘一障，憑堞觀傳烽。
我有美酒歌
作者：陸游
朝代：宋

我有美酒起自斟，勸君一巵爲君吟。
素衣未遂京塵化，緑鬢已受吳霜侵。
三巴塗路何嶔崟，五溪霧潦多毒淫。
虎豹夜嘯裂崖谷，魑魅晝出矜山林。
身如槁葉墮幽穽，窅窅何啻千尺深。
無因剖胸出此心，一寸孤忠天實臨。
戒殺
作者：陸游
朝代：宋

物生天地間，同此一太虚。
林林各自植，但坐形骸拘。
日夜相殘殺，曾不置斯須。
皮毛備裘褐，膏血資甘腴。
雞鶩羊彘輩，尚食稗與芻。
飛潛何與汝，禍乃及禽魚。
豺虎之害人，亦爲饑所驅。
汝顧不自省，何暇議彼歟。
又于人類中，各私六尺軀。
方其忿怒時，流血視若無。
我欲反其源，黙觀受氣初。
挺刃之所加，慘若在我膚。
朝飯一鬴豆，莫飯一杯蔬。
捫腹茆檐下，陶然歡有餘。
戒殺
作者：陸游
朝代：宋

郊居去市遠，豬羊稀入饌。
既畜雞鶩群，復利魚蟹賤。
暴殄非所安，擊鮮况親見。
那得屠殺業，爲客美殽膳。
餘年尚有幾，過日如露電。
豈無園中蔬，敬奉君子宴。
戒言
作者：陸游
朝代：宋

饒舌憂患始，銘膺勸戒深。
談空摩詰默，對酒子光瘖。
久已忘齊語，何嘗解越吟。
悠然嫌未足，更撫絕弦琴。
或以予辭酒爲過復作長句
作者：陸游
朝代：宋

陸生酒戸如蠡迮，痛酒豈能堪大白。
正緣一快敗萬事，往往吐茵仍墮幘。
爾来人情甚不美，似欲殺我以麯蘖。
滿傾不許計性命，傍睨更復騰頰舌。
醉時狂呼不復覺，醒後追思空自責。
即今願與交舊約，三爵甫過當亟徹。
解衣摩腹午窗明，茶磑無聲看霏雪。
或問余近況示以長句
作者：陸游
朝代：宋

天亦知予懶是真，莫年乞與自由身。
幽尋東浦鷺迎櫂，獨卧北窗鶯喚人。
野卉滿頭狂取醉，草廬容膝樂忘貧。
死時是處堪藏骨，不用要離更作鄰。
或遺以兩大瓢因寓物外興
作者：陸游
朝代：宋

槲葉爲衣草結廬，生涯正付兩葫蘆。
名山歷遍家何有，塵念空來夢欲無。
野鶴巢雲元自瘦，澗松埋雪定非枯。
悠然但覓高樓醉，何處人間無酒徒。
或遺木瓜有雙實者香甚戲作
作者：陸游
朝代：宋

宣城繡瓜有奇香，偶得並蒂置枕傍。
六根互用亦何常，我以鼻嗅代舌嘗。
戰城南
作者：陸游
朝代：宋

王師出城南，塵頭暗城北。
五軍戰馬如錯繡，出入變化不可測。
逆胡欺天負中國，虎狼雖猛那勝德。
馬前嗢咿爭氣降，滿地縱橫熱劍戟。
將軍駐坡擁黄旗，遣騎得令勿自疑。
詔書許汝以不死，股栗何爲汗如洗。
戲作
作者：陸游
朝代：宋

歸臥元知作餓夫，官遊依舊是癯儒。
免教妻子爭秔秫，秋稼連雲一稜無。
戲作三首·其一
作者：陸游
朝代：宋

颼颼松韵生魚眼，洶洶雲濤湧兔毫。
促膝細論同此味，絕勝痛飲讀離騷。
戲作三首·其三
作者：陸游
朝代：宋

建苑誇豪如貴胄，棋巖晦迹類臞仙。
倘憑閥閲定人物，耕野釣溪難自賢。
戲作三首·其二
作者：陸游
朝代：宋

束書舊隠棋巖下，慣碾春風傲北窗。
喚起□生塵土夢，頼君圭璧一雙雙。
戲作治生絕句
作者：陸游
朝代：宋

治生何用學陶朱，少許能慳便有餘。
惜酒已停晨服藥，省油仍廢夜觀書。
戲作絕句以唐人句終之二首·其一
作者：陸游
朝代：宋

雨細穿梅塢，風和上柳橋。
山居無曆日，今日是何朝。
戲作絕句以唐人句終之二首·其二
作者：陸游
朝代：宋

靜對煎茶竈，閑疏洗藥泉。
回頭問童子，今夕是何年。
戲作貧詩二首·其一
作者：陸游
朝代：宋

垂老貧彌甚，虛教遇太平。
竈閑無馬穴，釜冷有魚生。
妾病常停織，兒饑屢輟耕。
癡頑惟此老，未廢浩歌聲。
戲作貧詩二首·其二
作者：陸游
朝代：宋

左券頻稱貸，西成少蓋藏。
苦饑炊稻種，緣病賣桑黄。
土焙憐烟暖，藜羹愛糝香。
君看首陽叟，窮死亦何傷。
戲作野興六首·其一
作者：陸游
朝代：宋

省事貧猶富，寬懷客勝家。
充虛一簞飯，遣睡半甌茶。
有興閑垂釣，逢歡醉插花。
皋橋亦可死，處處是生涯。
戲作野興六首·其三
作者：陸游
朝代：宋

久已挂吾冠，江邊歲又殘。
心惟無愧怍，身取不饑寒。
小酌三杯足，安居一席寬。
東岡有泉脈，携杖試尋看。
戲作野興六首·其二
作者：陸游
朝代：宋

擾擾亭中客，悠悠局上棋。
所遭元有命，自苦竟何爲。
馮衍深尤婦，陶潜過責兒。
奇文雖可貴，寱語豈非癡。
戲作野興六首·其五
作者：陸游
朝代：宋

出戶語鄰叟，與卿同一愚。
逢人即如舊，臨事不勝迂。
髮白花猶插，囊空酒亦沽。
回思五十載，何處有榮枯。
戲作野興六首·其六
作者：陸游
朝代：宋

有酒皆堪醉，無山不可廬。
遂初成近賦，孤憤悔前書。
湘寺分經帙，廬山寄藥鉏。
江頭霜葉滿，詩興屬騎驢。
戲作野興六首·其四
作者：陸游
朝代：宋

今年病微減，耕稼樂江村。
燈火耿破屋，歌呼圍老盆。
常時但葵莧，盛饌有雞豚。
客散茅簷寂，蹣跚自閉門。
戲書
作者：陸游
朝代：宋

柳下人家枳作籬，小姑不畫入時眉。
緯車聲出窗扉裏，正是新凉夜永時。
戲書日用事
作者：陸游
朝代：宋

衰病時時作，閑愁日日生。
寒添沽酒興，困喜磑茶聲。
琴廢還重理，詩成更細評。
殘年那望進，且復暢幽情。
戲書燕几二首·其一
作者：陸游
朝代：宋

平生萬事付天公，白首山林不厭窮。
一枕鳥聲殘夢裏，半窗花影獨吟中。
柴荆日晚猶深閉，烟火年來只僅通。
水品茶經常在手，前身疑是竟陵翁。
戲書燕几二首·其二
作者：陸游
朝代：宋

飽知此手合鋤犁，剩喜東歸老故栖。
僧乞新詩題院壁，人扶半醉下樓梯。
少通朝籍讒銷骨，晚畏京塵悔噬臍。
尚有遠遊心未死，夢携猿鶴渡敷溪。
戲書觸目
作者：陸游
朝代：宋

狸奴閑占熏籠卧，燕子橫穿翠徑飛。
我亦人間好事者，憑闌小立試單衣。
戲用方外語示客
作者：陸游
朝代：宋

紅粟青錢一掃空，笊籬行賣學龐翁。
身居本地風光裏，愁擲它方世界中。
剩欲劇談明不二，誰能太息賞無同。
踞床一喝君聞否，三日猶應覺耳聾。
戲答野人二首·其一
作者：陸游
朝代：宋

日飲雲根一脈泉，知君骨相自應仙。
曲肱閑卧茅簷下，買斷南山不用錢。
戲答野人二首·其二
作者：陸游
朝代：宋

木葉凋疏天欲霜，老懷多感易凄凉。
得君數語開人意，徑就湖橋醉夕陽。
戲詠
作者：陸游
朝代：宋

歲曆還逾半，人生但可悲。
此身猶老健，隨處且兒嬉。
累瓦初成塔，埋盆又作池。
惟應上庭樹，不及髧髦時。
戲詠園中春草二首·其一
作者：陸游
朝代：宋

離離幽草自成叢，過眼兒童采擷空。
不知馬蘭入晨俎，何似燕麥搖春風。
戲詠園中春草二首·其二
作者：陸游
朝代：宋

童子爭尋鵓鴿飯，醫翁日曝蝦蟆衣。
欲賡楚客詠餐菊，却愧周人歌采薇。
戲詠山家食品
作者：陸游
朝代：宋

牛乳抨酥瀹茗芽，蜂房分蜜漬棕花。
舊知石芥真尤物，晚得蔞蒿又一家。
疏索鄉鄰緣老病，團欒兒女且喧譁。
古人不下藜羹糝，斟酌龜堂已太奢。
戲詠山陰風物
作者：陸游
朝代：宋

萬里秦吳稅駕遲，還鄉已嘆鬢成絲。
城邊緑樹山陰道，水際朱扉夏禹祠。
項里楊梅鹽可徹，湘湖蓴菜豉偏宜。
圖經草草常堪恨，好事他年采此詩。
戲詠村居二首·其一
作者：陸游
朝代：宋

歌起陂頭正插秧，梯斜籬外又求桑。
日長處處鶯聲美，歲樂家家麥飯香。
林杏半丹禁宿雨，樷萱自斂避斜陽。
北窗合是羲皇上，巳置臨風八尺床。
戲詠村居二首·其二
作者：陸游
朝代：宋

馬跡車聲斷已無，鄰翁笑語自相呼。
衣裁大布如亭長，船設低篷學釣徒。
愍物欲師僧施食，畏人愁報吏催租。
陳蕃壯志消磨盡，一室從今却掃除。
戲詠落花
作者：陸游
朝代：宋

終年栽接待新春，一日隨風委路塵。
愁殺主翁渠不管，爭如只作看花人。
戲詠西州風土
作者：陸游
朝代：宋

衍沃綿千里，融和被四時。
蠶叢角歌吹，石室盛書詩。
緑樹藏漁市，清江遶佛祠。
吾行更堪樂，載酒上蟆頤。
戲詠鄉里食物示鄰曲
作者：陸游
朝代：宋

山陰古稱小蓬萊，青山萬疊環樓臺。
不惟人物富名勝，所至地產皆奇瓌。
茗芽落磑壓北苑，藥苗入饌逾天台。
明珠百舸載芡實，火齊千擔裝楊梅。
湘湖蓴長涎正滑，秦望蕨生拳未開。
箭萌蟄藏待時雨，桑蕈菌蠢驚春雷。
㯶花蒸煮蘸醯醬，薑茁披剝腌糟醅。
細研罌粟具湯液，溼裹山蕷供炮煨。
老饞自覺筆力短，得一忘十真堪咍。
從今置之勿復道，一瓢陋巷師顔回。
戲詠閑適
作者：陸游
朝代：宋

暮秋風雨暗江津，不下書堂已過旬。
鸚鵡籠寒晨自訴，貍奴氊暖夜相親。
典衣旋買修琴料，叩戸時聞請藥人。
說與鄉鄰當賀我，死前長作自由身。
戲詠閑適三首·其一
作者：陸游
朝代：宋

鈔書字細眼猶明，擣藥聲清疾漸平。
桐葉雨邊尋斷夢，菊花香裏散餘酲。
人間榮辱知難到，紙上興亡看亦輕。
惟恨暮年交舊少，滿懷情話向誰傾。
戲詠閑適三首·其三
作者：陸游
朝代：宋

涉世心知百不能，閉門懶出病相仍。
簞瓢味美如烹鼎，鄰曲人淳近結繩。
半顆鴉殘墻外杏，一枝鵲裊澗邊藤。
蕭然掃盡彈冠興，敢爲詩情望武陵。
戲詠閑適三首·其二
作者：陸游
朝代：宋

剡曲稽山是故鄉，人言景物似瀟湘。
三升花露春壺滿，八尺風漪午枕涼。
樹合緑陰山鵲閙，盆鐫紫石水梔香。
回思烏帽京塵客，始覺幽居白日長。
戲贈
作者：陸游
朝代：宋

簾幕陰陰晝漏遲，鵝黄雪白絡新絲。
只應笑殺東鄰女，不見鞦韆到折時。
戲贈園中花
作者：陸游
朝代：宋

橫風疾雨爲花厄，霽日暄風又不禁。
我欲小施調燮手，酌中寒暖半晴陰。
戲贈酒榼
作者：陸游
朝代：宋

老去卧湖海，白髮朝朝新。
賴有小道士，時來中聖人。
形模雖簡古，風味絕清真。
何當秋雨夕，傾倒見情親。
戲述淵明鴻漸遺事
作者：陸游
朝代：宋

桑苧柴桑一世豪，區區玩物亦徒勞。
品茶未及毀茶妙，飲酒何如止酒高。
戲遣老懷五首·其一
作者：陸游
朝代：宋

平生碌碌本無奇，况是年垂九十時。
阿囝略如郎罷老，稚孫能伴太翁嬉。
花前騎竹强名馬，階下埋盆便作池。
一笑不妨閑過日，嘆衰憂死却成癡。
戲遣老懷五首·其三
作者：陸游
朝代：宋

兒時萬死避胡兵，敢料時清畢此生。
已迫九齡身愈健，熟觀萬卷眼猶明。
深深小塢梅初動，瀲瀲清溪水欲平。
安得飄然從此逝，緱山風月聽吹笙。
戲遣老懷五首·其二
作者：陸游
朝代：宋

清羸正怯倚闌干，紗帽還驚半指寬。
日漏雲端纔欲暖，風催梅信又成寒。
尋僧竹院逢茶熟，引鶴溪橋及雪殘。
只道捐書差似達，庖丁數紙尚須看。
戲遣老懷五首·其五
作者：陸游
朝代：宋

本意歸來老故丘，閉門飯足尚何求。
閑雲一片自舒卷，幽鳥數聲相應酬。
但得有書時到眼，正令無酒亦忘憂。
東籬偪仄纔尋丈，已敵征西萬戶侯。
戲遣老懷五首·其四
作者：陸游
朝代：宋

舊襲家風號散人，晚承恩詔賜閑身。
放狂泥酒都忘老，厚價收書不似貧。
霜曉方驚群木脫，春晴又喜一花新。
先生偶出人難遇，陌上爭先看角巾。
戲題
作者：陸游
朝代：宋

莫輕凡骨未飛騰，要勝人間粥飯僧。
山路近行猶百里，酒杯一舉必三升。
戲題
作者：陸游
朝代：宋

走馬平欺刺繡坡，放船横截亂絲渦。
從來倚箇心平穩，遇險方知得力多。
戲題僧庵
作者：陸游
朝代：宋

致虛守靜氣常全，家付兒孫命委天。
夢事只堪高卧看，危途誰較疾行先。
獨轅短棹聊乘興，野草幽花自鬭妍。
數字漫留僧壁去，與身閑作後身緣。
戲題江心寺僧房壁
作者：陸游
朝代：宋

史君千騎駐霜天，主簿孤舟冷不眠。
也與史君同快意，臥聽鼓角大江邊。
戲題酒家壁三首·其一
作者：陸游
朝代：宋

漫道江南倚寺樓，豈如烟雨弄扁舟。
并刀不翦清愁斷，楚練難縻白日留。
湖上采菰甘似蜜，街頭買酒滑如油。
金丹九轉何時畢，且對梅花一醉休。
戲題酒家壁三首·其三
作者：陸游
朝代：宋

朋舊存亡寂不聞，年年江海愴離群。
時平酒價賤如水，病起老身閑似雲。
飽食每慚荒舊學，後生誰可付斯文。
案頭清鏡塵昏盡，殘髮知添白幾分。
戲題酒家壁三首·其二
作者：陸游
朝代：宋

送了春歸又送秋，人間隨處寄悠悠。
百年此際成遺老，萬里當時賦遠遊。
筆力日衰慚陣馬，江天歲晚狎冥鷗。
清狂自笑無時歇，又犯新寒上市樓。
所居堂極涼雖三伏常有秋意也偶得長句
作者：陸游
朝代：宋

高棟虚簷六月涼，野人誰遣寄華堂。
炎威自避重重幙，清吹時生曲曲廊。
白苧出箱開疊雪，甘瓜隨刃落輕霜。
憑誰爲報金羈客，滿帽京塵有底忙。
扇子峽山腹有草閣小亭極幽邃意其非俗人居也
作者：陸游
朝代：宋

絕境慰人心，誰家住玉岑。
亂雲生翠竇，密雪灑青林。
高閣臨空豁，孤亭隠邃深。
定知非俗士，櫓急不容尋。
投梁參政
作者：陸游
朝代：宋

浮生無根株，志士惜浪死。
雞鳴何預人，推枕中夕起。
游也本無奇，腰折百僚底。
流離鬢成絲，悲咤涙如洗。
殘年走巴峽，辛苦爲斗米。
遠衝三伏熱，前指九月水。
回首長安城，未忍便萬里。
袖詩叩東府，再拜求望履。
平生實易足，名幸污黄紙。
但憂死無聞，功不挂青史。
頗聞匈奴亂，天意殄蛇豕。
何時嫖姚師，大刷渭橋恥。
士各奮所長，儒生未宜鄙。
覆氊草軍書，不畏寒墮指。
投老
作者：陸游
朝代：宋

投老百無成，山林送此生。
薄才元易盡，古道竟難行。
陋巷牛羊迹，衡門鳥雀聲。
新年幸差健，作意事春耕。
拄杖
作者：陸游
朝代：宋

吾嘗評拄杖，妙處在輕堅。
何日提携汝，同登入峽船。
拄杖
作者：陸游
朝代：宋

放翁拄杖具神通，蜀棧吴山興未窮。
昨夜夢中行萬里，蓮華峰上聽松風。
拄杖歌
作者：陸游
朝代：宋

道人四壁空無有，一炷清香閑袖手。
床邊獨有拄杖子，疾病相扶真我友。
禪房按膝秋聴雨，野店敲門莫賖酒。
畏途九折歴欲盡，世上誰如君耐久。
老矣更踏千山雲，何可一日無此君。
歸来燈前夜欲半，露柱說法君應聞。
拄杖示子遹
作者：陸游
朝代：宋

拄杖相從四十年，交情耐久獨依然。
西窮巫峽岷江路，北抵岐山渭水邊。
早已歸休弄泉石，老猶緩步歷風烟。
會同鉢袋并禪版，付與兒孫世世傳。
拆號前一日作
作者：陸游
朝代：宋

飄零隨處是生涯，斷梗飛蓬但可嗟。
稚子歡迎先入夢，從兵結束待還家。
食眠屢失身多病，憂愧相乘髮易華。
隔日寄聲爲薄具，石榴應有未開花。
招客看山
作者：陸游
朝代：宋

今日清明宜看山，約君來上釣魚船。
微雲點破尚堪恨，何况城中塵漲天。
招鄰父啜菜羹
作者：陸游
朝代：宋

老境遺人事，窮居砭世肓。
茅簷聽雲滴，瓦鼎爇松肪。
不願封侯印，惟求煮菜方。
杯羹須及熱，剩欲喚君嘗。
拜勅口號二首·其一
作者：陸游
朝代：宋

黄紙如鴉字，今朝下九天。
身居鏡湖曲，銜带武夷仙。
日絕絲毫事，年請百萬錢。
恭惟優老政，千古照青編。
拜勅口號二首·其二
作者：陸游
朝代：宋

扶病中庭拜，君恩抵海深。
頓增新禄格，暫拂舊朝簪。
心欲先營酒，兒言且贖琴。
人生奉祠貴，喜色動山林。
拜張忠定公祠二十韵
作者：陸游
朝代：宋

張公世外人，與蜀偶有緣。
天將靖蜀亂，生公在人間。
厥初大盜興，樂禍迭相挻。
天子輟玉食，貴臣擁戎旃。
生殺出喜怒，死者常差肩。
公曰此何哉，從之吾欺天。
河流觸地軸，砥柱屹不遷。
脅從盡縱捨，飛章交帝前。
上意竟開悟，至仁勝兇殘。
貴臣不極賞，追還黜其權。
安危關社稷，豈惟蜀民全。
後來有阿童，握兵事開邊。
晚策睦州功，上公珥金蟬。
勢張不可禦，北鄉挑幽燕。
神京遂丘墟，迄今天步艱。
時無忠定公，孰能折其姧。
我來拜遺祠，喬木含蒼烟。
死者不可作，愀然衰涕澘。
憤切感虜禍，慷慨思公賢。
春秋送迎神，誰爲歌此篇。
拜旦表
作者：陸游
朝代：宋

一封馳奏效嵩呼，清蹕何時返故都。
只道建炎巡狩禮，誰知故事自祥符。
挾書一卷至湖上戲作
作者：陸游
朝代：宋

買地孤村結草廬，蕭然身世落樵漁。
一編在手君無怪，曾典蓬山四庫書。
捕虎行
作者：陸游
朝代：宋

山村牧童遭虎噬，血肉俱盡餘雙髻。
家人行哭覓遺骨，道路聞之俱掩涕。
州家督尉宿山中，已淬藥箭攢長弓。
明朝得虎徹檻阱，繅絲擣麨歌年豐。
捫腹
作者：陸游
朝代：宋

身如椰子腹瓠壺，三畝荒園常荷鋤。
著萬卷書雖不足，容數百人還有餘。
掃除小園未竟歸卧
作者：陸游
朝代：宋

竹葉掃仍落，莎根鋤更生。
陰陽常代謝，今昔各施行。
勛業須時至，衰榮忌力爭。
徑歸差省事，高枕聽蟬聲。
排悶
作者：陸游
朝代：宋

世事何知與願違，十年高卧看群飛。
獵圍花市無人問，漁艇烟村有夢歸。
銀燭焰長揺酒浪，寶刀佩穩壓戎衣。
君看白首寒窗客，俠氣縱横亦未非。
排悶
作者：陸游
朝代：宋

人間歲月莽悠悠，老大悲傷只涕流。
民饜糟糠寧細事，俗忘節義更深憂。
潦歸宿麥猶難望，雪少同雲未易求。
自嘆此生真已矣，且偷暇日弄孤舟。
排悶
作者：陸游
朝代：宋

吹盡梅花了不知，化工也誤老人期。
離離新草隨愁出，漠漠餘寒與睡宜。
古錦一聯吟舊句，文楸數著理殘棋。
波生澄澗君何怪，禪榻從來映鬢絲。
排悶
作者：陸游
朝代：宋

悠然不覺歲時遷，楚水楓林繫釣船。
貧悴只如行卷日，衰遲忽過挂冠年。
閑遊野寺騎驢去，倦擁殘書聽雨眠。
賴有一籌差自慰，小兒筆墨日翩翩。
排悶
作者：陸游
朝代：宋

抱耒返東皋，初非憚作勞。
饑寒凜未免，老病適相遭。
開卷無如懶，飛觥豈復豪。
不辭窮到死，猶足竊名高。
排悶
作者：陸游
朝代：宋

棄官謂逍遥，勞苦殊未既。
荒疇須墾闢，破屋欠塗塈。
疾深藥難求，食盡穀暴貴。
安能作經營，但覺睡有味。
秋高霜露逼，更苦薪炭費。
雖云未遽死，饑凍亦可畏。
頗思從李廣，小獵聊吐氣。
復恐灞亭歸，邂逅逢醉尉。
排悶
作者：陸游
朝代：宋

殘雪融成雨，寒燈結作花。
睡稀聽齧鼠，坐久送棲鴉。
食似開僧鉢，居如寓店家。
餘年不須問，即此是生涯。
排悶
作者：陸游
朝代：宋

白髮無端日日新，自憐猶作百憂身。
孤燈聽雨常終夜，一榼尋花又送春。
旋壓麥糕邀父老，時分菜把餉比鄰。
不須頻起陳人嘆，已是清朝六世民。
排悶
作者：陸游
朝代：宋

老去知心少，流塵鎖斷弦。
尊空問字酒，囊罄作碑錢。
掃葉供朝爨，和泥補漏船。
胸中元浩浩，白眼望青天。
排悶
作者：陸游
朝代：宋

造物冥冥中，與我無一面。
不知獲罪由，動輒被訶譴。
又若哀其愚，救以藥瞑眩。
我亦揣此心，安受不敢怨。
中間戍蜀漢，十載困郵傳。
騎壒蒙隴干，陣雲暗秦甸。
賫糧雜沙墋，掬水以三咽。
傳烽東駱谷，倏忽若流電。
歸吳獲小休，餘喘僅一綫。
意言在故鄉，終勝客異縣。
夫何命大謬，魔事每交戰。
友讎同一波，平地肆蹈踐。
么然性命微，日畏讒口煽。
舊書不暇視，鼠迹上几硯。
負疴不即死，遂作諸老殿。
却觀所更歷，殆是金百鍊。
人誰不愛身，悔作青紫楦。
短筇入空翠，小艇破江練。
漁歌隔浦聞，績火傍林見。
苦貧雖至骨，未肯受客唁。
君看投林猿，終異巢幕燕。
有山皆可耕，焉往失貧賤。
排悶六首·其一
作者：陸游
朝代：宋

丈夫結髮志功名，大事真當以死爭。
我昔駐車籌筆驛，孔明千載尚如生。
排悶六首·其三
作者：陸游
朝代：宋

四十從軍渭水邊，功名無命氣猶全。
白頭爛醉東吳市，自拔長刀割彘肩。
排悶六首·其二
作者：陸游
朝代：宋

曾擕一劍遠從戎，秦趙關河顧盼中。
老去功名無復夢，凌烟分付黑頭公。
排悶六首·其五
作者：陸游
朝代：宋

萬里風中寄斷蓬，古来虚死幾英雄。
拔山力與回天勢，不滿先生一笑中。
排悶六首·其六
作者：陸游
朝代：宋

風霜九月冷颼飀，湖海飄然一布裘。
親見伏羲初畫卦，轉頭三十萬春秋。
排悶六首·其四
作者：陸游
朝代：宋

西塞山前吹笛聲，曲終已過雒陽城。
君能洗盡世間念，何處樓臺無月明。
採桑子
作者：陸游
朝代：宋

三山山下閒居士，巾履蕭然。小醉閒眠。風引飛花落釣船。
採桑子
作者：陸游
朝代：宋

寶釵樓上妝梳晚，懶上鞦韆。閒撥沈煙。金縷衣寬睡髻偏。鱗鴻不寄遼東信，又是經年。彈淚花前。愁入春風十四弦。
探梅
作者：陸游
朝代：宋

我遊東村衝暮烟，斷橋流水鳴濺濺。
欲尋梅花作一笑，數枝忽到拄杖邊。
高標元合著山澤，絕豔豈復施丹鉛。
定知曾授餐玉法，不爾恐是凌波仙。
錦江賦詩忽萬里，蓬山把酒今三年。
相逢風味宛如昨，人生何者非前緣。
頗思取醉極清賞，杖頭幸有百許錢。
但判插破烏紗帽，莫記吹落黄金船。
探梅
作者：陸游
朝代：宋

歲月相尋豈有窮，早梅喚醒醉眠翁。
坐中酒量人人別，花底春風處處同。
白帝城邊微雪過，青衣江上夕陽紅。
錦囊空復殘詩在，分付悲歡一夢中。
探梅二首·其一
作者：陸游
朝代：宋

半吐幽香特地奇，正如官柳弄黄時。
放翁頗具尋梅眼，可愛南枝愛北枝。
探梅二首·其二
作者：陸游
朝代：宋

江路雲低糝玉塵，暗香初探一枝新。
平生不喜凡桃李，看了梅花睡過春。
探梅至東村
作者：陸游
朝代：宋

乞得殘骸已累年，柴車破弊不堪懸。
閑愁正要供詩思，小疾何妨省酒錢。
忍事漸多心混混，貯書雖少腹便便。
今朝偶有尋梅興，春色爭來拄杖前。
掩卷有感
作者：陸游
朝代：宋

少年雖讀書，每恨性疏懶。
中年頗自勵，已嘆歲月短。
學不到聖賢，此意終未滿。
甑空不憂饑，衣垢不思浣。
區區管晏事，端可付一莞。
羸然八十翁，風雪卧空館。
掩戶
作者：陸游
朝代：宋

蔗漿那解破餘酲，一讀南華眼自明。
香縷映窗凝不散，墨丸入硯細無聲。
太山蟻垤初何有，佛國魔宮本亦平。
此段光明誰障得，曠懷還與老書生。
掩扉
作者：陸游
朝代：宋

久卧空山獨掩扉，迂疏不恨世相違。
新霜巷陌鳥烏樂，小雨園畦菘芥肥。
驥病極知當伏櫪，鷗閑誰與共忘機。
一編蠹簡從吾好，又見西窗挂夕暉。
掩門四首·其一
作者：陸游
朝代：宋

身瘦不勝笏，官閑常掩門。
漢廷雖好老，楚澤未招魂。
硯潤蟾疏滴，香殘鴨尚溫。
箇中殊會意，恨欠阿戎言。
掩門四首·其三
作者：陸游
朝代：宋

舉手可及屋，積書高拄頤。
忽聞疏雨滴，怳記故山時。
點染聊成字，呻吟僅似詩。
不關才思盡，碌碌本亡奇。
掩門四首·其二
作者：陸游
朝代：宋

簌簌落高槐，陰陰長綠苔。
只言門晝掩，不道客誰來。
足痹思尋壑，愁生欠撥醅。
吾兒能問事，梨栗且炮煨。
掩門四首·其四
作者：陸游
朝代：宋

寡求忘市遠，易足任囊空。
院吏催呈史，家僮笑忍窮。
鬢毛驚盡白，倉粟飫陳紅。
賴有三峨夢，時時到枕中。
插花
作者：陸游
朝代：宋

有花君不插，有酒君不持。
時過花枝空，人老酒戶衰。
今年病止酒，虛負菊花時。
早梅行可探，家醞綠滿卮。
君不强一醉，歲月復推移。
新詩亦當賦，勿計字傾欹。
揮手
作者：陸游
朝代：宋

揮手群玉府，說駕石帆山。
偶與片雲出，却隨孤鶴還。
松風暮蕭瑟，石溜夜淙潺。
阿敏讀書處，更添茆一間。
搔首
作者：陸游
朝代：宋

玩畫無餘易，聞歌已盡詩。
古人不可作，此理孰能推。
白髮秋風裏，青燈夜雨時。
初心竟當負，搔首嘆吾衰。
摇落吟
作者：陸游
朝代：宋

素秋欲盡風雨惡，千林如掃俱摇落。
年運而往秋復冬，念念元知已非昨。
癡人顧欲吝此生，放翁憫汝笑絕纓。
髮毛爪齒俱外物，天地大化終無情。
我貧無以遺兒子，惟有一言持付爾。
仕宦要能當百挫，爲農饑死無游惰。
摩訶池
作者：陸游
朝代：宋

摩訶古池苑，一過一消魂。
春水生新漲，烟蕪没舊痕。
年光走車轂，人事轉萍根。
猶有宫梁燕，衘泥入水門。
撫州上元
作者：陸游
朝代：宋

江月微雲外，街泥小雨餘。
人如虛市散，燈似曉星疏。
覉雁同身世，新霜上鬢鬚。
明年更清絕，漁火對茅廬。
擁爐
作者：陸游
朝代：宋

急雨狂風暮不收，燎爐薪暖復何憂。
如傾瀲灧鵝黄酒，似擁蒙茸狐白裘。
大澤羈鴻來萬里，高城傳漏過三籌。
明朝會看稽山雪，莫爲衝寒怯上樓。
擁爐
作者：陸游
朝代：宋

睡少人人笑老生，擁爐孤坐欲三更。
月移西去失花影，風自北来傳漏聲。
鳬鼎煎茶非俗物，雁燈開卷愜幽情。
興来自喜猶彊健，一紙清詩取次成。
擁爐不出輒終日自嘲
作者：陸游
朝代：宋

柴門木落葉成堆，十日元無一再開。
書坐藏多爲飽祟，詩緣吟苦作窮媒。
兒言山圃當收栗，僧約溪橋共探梅。
堪笑此翁推不動，地爐無火畫寒灰。
擣藥鳥
作者：陸游
朝代：宋

白髮無情日日生，散愁聊復作山行。
幽禽似欲嘲衰病，故學禪房杵藥聲。
擬古四首·其一
作者：陸游
朝代：宋

牛迹可使圜，羊角可使直。
惟使剛者柔，造物不可得。
世方貴軟熟，剛實不可爲。
爲剛死道傍，已矣何所悲。
擬古四首·其三
作者：陸游
朝代：宋

寧忍千日饑，野葛不可烹。
寧枉百里途，捷徑不可行。
自古風俗壞，善士亦淪胥。
橘柚禹包貢，後世稱木奴。
擬古四首·其二
作者：陸游
朝代：宋

君看一絇絲，能得幾日絡。
君思幾州鐵，打此一大錯。
目前豈不快，後悔將奈何。
我非通神明，比汝更事多。
擬古四首·其四
作者：陸游
朝代：宋

坐卧北窗下，百事廢不治。
脫粟與大布，衣食裁自支。
溫飽豈不欲，違道予心悲。
地下見先人，所冀尚有辭。
擬峴臺觀雪
作者：陸游
朝代：宋

垂虹亭上三更月，擬峴臺前清曉雪。
我行萬里跨秦吴，此地固應名二絕。
山川滅沒雪作海，亂墜天花自成態。
狂歌痛飲豪不除，更憶衘枚馳出塞。
蘆摧葦折號饑鴻，欲傅粉墨無良工。
摩挲東絹三嘆息，收入放翁詩卷中。
明朝青天行日轂，萬瓦生烟失瓊玉。
世間成壞本相尋，却看晴山暈眉緑。
攜一尊尋春湖上
作者：陸游
朝代：宋

酒裏真須勉策勳，百年何啻是中分。
花梢已點猩猩血，水面初生瑟瑟紋。
一世極知均腐骨，萬鍾元自付浮雲。
浩歌不恨無人和，但惜驚飛白鷺群。
攜癭尊醉梅花下
作者：陸游
朝代：宋

楠癭作尊容斗許，擁腫輪囷元媚嫵。
肻從放翁来住山，誰云置身不得所。
山房寂寞久不飲，作意欲就梅花語。
我病鮮歡花更甚，日暮凄涼泣殘雨。
人生萬事雲茫茫，一醉常恐俗物妨。
正須仙人冰雪膚，来伴老子鐵石腸。
花前起舞花底臥，花影漸東山月墮。
癭尊未竭狂未休，笑起題詩識吾過。
放慵
作者：陸游
朝代：宋

往者耕仍養，中間仕易農。
屢辭身老病，每荷上矜從。
進愧門三戟，歸無畝一鍾。
扶持得良藥，更放幾年慵。
放懷亭獨立有感
作者：陸游
朝代：宋

葦叢枯倒蓼花紅，小立東湖更向東。
委肉本知居几上，翦翎何恨蓍籠中。
一笻信脚乾坤迮，百榼澆愁寵辱空。
誰道窮途知舊少，此心念念與天通。
放歌行
作者：陸游
朝代：宋

君不見汾陽富貴近古無，二十四考書中書。
又不見慈明起自布衣中，九十五日至三公。
人生窮達各有命，拂衣徑去猶差勝。
介推焚死終不悔，梁鴻寄食吾何病。
安用隨牒東復西，獻諛耐辱希階梯。
初無公論判涇渭，徒使新貴矜雲泥。
稽山一老貧無食，衣破履穿面黧黑。
誰知快意舉世無，南山之南北山北。
放歌行
作者：陸游
朝代：宋

少年不知老境惡，意謂長如少年樂。
朝歌夜舞狂不休，逢人欲覓長生藥。
三二十年底難過，屈指朋儕餘幾箇。
就令未死身日衰，朱顔已去誰能那。
人間萬事如弈棋，我亦曾經少壯時。
兒曹紛紛不須校，歲月推遷渠自知。
放翁
作者：陸游
朝代：宋

拜賜頭銜號放翁，家傳不墜散人風。
問年已過從心後，遇境但行無事中。
馬老豈堪空冀北，鶴飛猶得返遼東。
道傍跌宕煩君看，閱盡時人臉尚紅。
放翁自贊四首·其一
作者：陸游
朝代：宋

遺物以貴吾身，棄智以全吾真。
劍外江南，飄然幅巾。
野鶴駕九天之風，澗松傲萬木之春。
或以爲跌宕湖海之士，或以爲枯槁隴畝之民。
二者之論雖不同，而不我知則均也。
放翁自贊四首·其二
作者：陸游
朝代：宋

名動高皇，語觸秦檜。
身老空山，文傳海外。
五十年間，死盡流輩。
老子無才，山僧不會。
放翁自贊四首·其四
作者：陸游
朝代：宋

進無以顯於時，退不能隠於酒。
事刀筆不如小吏，把鋤犁不如健婦。
或問陳子何取而肖其像，曰是翁也。
腹容王導輩數百，胸吞雲夢者八九也。
放言
作者：陸游
朝代：宋

酒熟固可喜，酒盡亦陶然。
有客則劇談，無客枕書眠。
饑啜羹不糝，閑玩琴無弦。
摘嗅砌下花，掬弄澗底泉。
啄木抱蠹卉，搏黍鳴桑顛。
欣然爲一笑，世故何足捐。
無人駡鄭虔，亦無嘲孝先。
回顧三角童，吾與汝忘年。
放逐
作者：陸游
朝代：宋

放逐雖慚處士高，笑譚未減少年豪。
青山隨處有三窟，白首今年無二毛。
正得笻枝爲老伴，盡将書帙付兒曹。
飲酣自足稱名士，安用辛勤讀楚騷。
故人趙昌甫久不相聞寄三詩皆傑作也輒以長句奉酬
作者：陸游
朝代：宋

海內文章有阿昌，數能著句寄龜堂。
就令覿面成三倒，未若冥心付兩忘。
道義極知當負荷，風波那得易禁當。
相思命駕應無日，且約陶然寓醉鄉。
故山四首·其一
作者：陸游
朝代：宋

功名莫苦怨天慳，一櫂歸来到死閑。
傍水無家無好竹，卷簾是處是青山。
滿籃箭竹瑤簪白，壓擔稜梅鶴頂殷。
野興盡時尤可樂，小江烟雨趁潮還。
故山四首·其三
作者：陸游
朝代：宋

老尉鴻飛隠市門，千年猶有舊巢痕。
陸生於此寓棋局，曾丈時来開酒樽。
渺渺帆檣遥見海，冥冥蒲葦不知村。
數僧也復投詩社，零落今無一二存。
故山四首·其二
作者：陸游
朝代：宋

禹祠行樂盛年年，繡轂爭先罨畫船。
十里烟波明月夜，萬人歌吹早鶯天。
花如上苑常成市，酒似新豐不直錢。
老子未須悲白髮，黄公壚下且閑眠。
故山四首·其四
作者：陸游
朝代：宋

落磵泉奔舞玉虹，護丹松老卧蒼龍。
霜柑籬角寒初熟，野碓雲邊夜自舂。
挈榼人沽村市酒，打包僧趁寺樓鐘。
幽尋自是年来懶，枉道山靈不見容。
故山葛仙翁丹井有偃松覆其上夭矯可愛寄題
作者：陸游
朝代：宋

葛翁煉丹一千年，翁去丹飛餘此泉。
炯如古鏡不拂拭，俯聽缺甃時鏘然。
老龍受命護泉臥，蜿蜒直恐從天墮。
人言神物老愈靈，夜半聲酣風雨過。
放翁還山亦何有，閉門吟嘯龍爲友。
客来相對聊曲肱，但酌此泉勝酌酒。
故蜀别苑在成都西南十五六里梅至多有兩大樹夭矯若龍相傳謂之梅龍予初至蜀嘗爲作詩自此歲常訪之今復賦一首丁酉十一月也
作者：陸游
朝代：宋

昔年曾賦西郊梅，茫茫去日如飛埃。
即今衰病百事懶，陳迹未忘猶一來。
蜀王故苑犁已遍，散落尚有千雪堆。
珠樓玉殿一夢破，烟蕪牧笛遺民哀。
兩龍卧穩不飛去，鱗甲脫落生莓苔。
精神最遇雪月見，氣力苦戰冰霜開。
羈臣放士耿獨立，淑姬靜女知誰媒。
摧傷雖多意愈厲，直與天地爭春囬。
蒼然老氣壓桃杏，笑我白髮心尚孩。
微風故爲作嫵媚，一片吹入黄金罍。
故袍
作者：陸游
朝代：宋

青衫猶是國工裁，破篋塵侵手自開。
莫笑渾如霜葉闇，兩朝曾見聖君來。
故里
作者：陸游
朝代：宋

故里淳風比結繩，歸耕况遇歲豐登。
已侵鐘漏行安往，略有園廬退可憑。
萬事寧容愧天地，一心常若蹈淵冰。
區區僻見君無怪，人固終身有不能。
故里
作者：陸游
朝代：宋

漏盡鐘鳴有夜行，幾人故里得歸耕。
摧傷自喜消前業，疾恙天教學養生。
鄰曲新傳秧馬式，房櫳靜聽緯車聲。
芋魁菰首君無笑，老子看來是大烹。
效蜀人煎茶戲作長句
作者：陸游
朝代：宋

午枕初回夢蝶床，紅絲小磑破旗槍。
正須山石龍頭鼎，一試風爐蟹眼湯。
巖電已能開倦眼，春雷不許殷枯腸。
飯囊酒甕紛紛是，誰賞蒙山紫筍香。
散吏
作者：陸游
朝代：宋

拜賜明時散吏名，頭銜字字敵冰清。
讀書有味聊忘老，賦祿無多亦代耕。
笠澤蓴鱸秋向晚，緱山笙鶴月微明。
人間樂事今真得，莫恨摧頽白髮生。
散懷
作者：陸游
朝代：宋

小疾便幽翳，孤懷抱鬰陶。
遺文誦史漢，奇思探莊騷。
談笑寬吟苦，經行慰作勞。
東岡聊一往，突兀古臺高。
散懷
作者：陸游
朝代：宋

少年已遂遯山林，何况霜毛兩鬢侵。
習氣尚存詩入夢，病根未去藥關心。
猿知秋近啼先苦，鶴閱年多頂漸深。
不忍頓疏風月在，粗能扶杖即登臨。
散懷二首·其一
作者：陸游
朝代：宋

東行西行一日過，深酌淺酌萬事休。
亦知衣食將不繼，老甚安能懷百憂。
散懷二首·其二
作者：陸游
朝代：宋

中年絕慾不復念，今日肉食夫何難。
天公賦與本來薄，一概掃空方少安。
散步東村
作者：陸游
朝代：宋

偶從北崦繚東崗，曳杖行歌踏夕陽。
一徑入雲多鹿迹，數家臨水共漁梁。
野風蕭瑟知秋早，社酒淋漓喜歲穰。
鄰曲不須憐老憊，尚能尋句答年光。
散步湖上至野人家
作者：陸游
朝代：宋

湖上霜高水落時，一藤信步出尋詩。
妄誇强健真堪笑，喚作清閑亦自欺。
西埭又隨牛迹去，東村常望鸛巢知。
漁翁留客頻辭謝，雞瘦難烹酒味漓。
散步湖堤上時方瀰湖水面稍渺瀰矣
作者：陸游
朝代：宋

老覺人間萬事輕，不妨閑處得閑行。
西山鳥沒暮雲合，南浦堤平春水生。
孤操不渝無鶴怨，淡交耐久有鷗盟。
先民幸處吾能勝，生長兵間老太平。
散步至三家村
作者：陸游
朝代：宋

人情簡朴古風存，暮過三家水際村。
見說終年常閉戶，仍聞累世自通婚。
罾船歸處魚餐美，社甕香時黍酒渾。
記取放翁扶杖處，渚蒲烟草溼黄昏。
散策至湖上民家
作者：陸游
朝代：宋

曳杖翩然入莽蒼，人間有此白雲鄉。
風傳高樹珍禽語，露溼幽叢藥草香。
農事正看春水白，客途漸愛午陰凉。
餘年且就無羈束，社鼓鼕鼕樂未央。
散策門外鄰叟怪其瘦
作者：陸游
朝代：宋

八十衰翁力既愆，强扶藤杖出門前。
朝晡恃粥何勞嘆，齒脫牙搖已數年。
散髮
作者：陸游
朝代：宋

散髮垂肩懶更簪，一窗竹水對蕭森。
從來耻作資身策，老去終懷報國心。
雷起鼻端秋枕石，泉鳴指下夜橫琴。
不緣羸病愁迎客，經歲何人肯見臨。
数日寒頓減頗有春意感懷賦短歌
作者：陸游
朝代：宋

微陰寒不力，破臘春暗動。
林梢報梅白，水際聞鳥哢。
羈鴻漸整翮，一一勞目送。
應憐飛蓬客，猶作浣花夢。
平生江淮間，裘馬事豪縱。
豈知老畏死，齋鉢受蔬供。
忍饞每自笑，小飲未敢痛。
何以慰寂寥，臥聽壓春甕。
數日不作詩
作者：陸游
朝代：宋

吾詩鬰不發，孤寂奈愁何。
偶爾得一語，快如疏九河。
黄流舞浩蕩，白雨助滂沱。
門外無來客，花前自浩歌。
數日不出門偶賦三首·其一
作者：陸游
朝代：宋

衰甚身如作繭蠶，經旬不省出茅庵。
老僧遣信分茶串，隱士敲門致酒甔。
看鶴松陰賞高潔，疏泉石罅得清甘。
地偏心遠無車馬，賴有吾兒與劇談。
數日不出門偶賦三首·其三
作者：陸游
朝代：宋

湖上蝸廬僅自容，寸懷無奈百憂攻。
補衣未竟迫秋露，待飯不來聞午鐘。
稚子挾書勤質問，鄰翁釋耒間過從。
今朝一笑君知否，滿甕新醅粥面醲。
數日不出門偶賦三首·其二
作者：陸游
朝代：宋

十二年來一日同，飯蔬略似誦經翁。
居家不擬依鄰富，報國惟思祝歲豐。
冰澗乍通寒溜碧，蘭叢新放露芽紅。
閑門萬化俱觀盡，那用瞿曇更說空。
數日暄妍頗有春意予閑居無日不出遊戲作
作者：陸游
朝代：宋

小春花蕾索春饒，已有暄風入紫貂。
村路雨晴鳩婦喜，射塲草緑雉媒驕。
花邊結客飛金勒，樓上誰家弄玉簫。
莫怪夕陽歸獨後，早梅喚我度谿橋。
數日秋氣已深清坐無酒戲題長句
作者：陸游
朝代：宋

漸近重陽天氣嘉，數椽茆屋淡生涯。
山童擁篲掃黄葉，鄰女傍籬收碧花。
避俗要生輪四角，出門何啻路三义。
晚窗酒盡無多嘆，試問前村好事家。
數日訴牒苦多憊甚戲作
作者：陸游
朝代：宋

江南五月暑猶薄，梅子正黄風雨惡。
庭中訟獠不貸人，急甚常如虎遭縛。
空齋鼠迹留几塵，賦詩飲酒疑前身。
脫歸徑臥與壁語，敢恨無人問良苦。
文君井
作者：陸游
朝代：宋

落魄西州泥酒杯，酒酣幾度上琴臺。
青鞋自笑無羈束，又向文君酒畔來。
文章
作者：陸游
朝代：宋

文章在眼每森然，力弱才疏挽不前。
前輩不生吾輩老，恐留遺恨又千年。
文章
作者：陸游
朝代：宋

文章如弈棋，分量固有極。
學不盡其才，識者爲太息。
古來名世士，亦或墮此域。
至今讀其文，曷嘗不追惜。
士生千載後，夙慕當自力。
如其不能然，歸哉事耕織。
文章
作者：陸游
朝代：宋

文章本天成，妙手偶得之。
粹然無疵瑕，豈復須人爲。
君看古彝器，巧拙兩無施。
漢最近先秦，固已殊淳漓。
胡部何爲者，豪竹雜哀絲。
后夔不復作，千載誰與期。
斫膾
作者：陸游
朝代：宋

玉盤行膾簇青紅，輸與山家淡煮菘。
要識坐堂哀觳觫，試來臨水看噞喁。
斯道
作者：陸游
朝代：宋

斯道有顯晦，所憂非賤貧。
乾坤均一氣，邊徼亦吾人。
朋黨消廷論，鉏耰洗戰塵。
清時更何事，處處是堯民。
新作南門
作者：陸游
朝代：宋

翦棘移門不費錢，好山無數碧巉然。
病夫憒憒真堪笑，反衣狐裘三十年。
新作柴門戲書
作者：陸游
朝代：宋

雖設常關果是麽，開門終日有誰過。
從來不省多車轍，此際真宜置爵羅。
尚許漁樵時剝啄，偶逢風月亦婆娑。
炎炎炙手須臾事，也比柴荆較幾何。
新作火閣二首·其一
作者：陸游
朝代：宋

旋設篝爐下紙簾，樂哉容膝似陶潜。
囊中佩藥無時服，架上堆書信手拈。
似玉秋菰殊未老，如雲宿麥不須占。
掃空祠祿吾何欠，陋巷簞瓢易屬厭。
新作火閣二首·其二
作者：陸游
朝代：宋

山路霜清葉正黄，地爐火暖夜偏長。
中安煮藥膨脝鼎，傍設安禪曲录床。
木槁不知年自往，雲閑已與世相忘。
更闌坐穩人聲靜，時聽風簾響暗廊。
新凉
作者：陸游
朝代：宋

初卷含風八尺漪，井桐已復不禁吹。
蟬聲未用催殘日，最愛新凉滿袖時。
新凉
作者：陸游
朝代：宋

家住山陰剡曲傍，一番風雨送新凉。
亦知病得清秋健，無奈愁隨獨夜長。
日落川原橫慘淡，月明洲渚遠蒼茫。
老民無復憂時意，齒豁頭童只自傷。
新凉二首·其一
作者：陸游
朝代：宋

儘道新凉好，無如晝漏長。
奇文窺楚屈，妙理玩蒙莊。
靜卧貧猶樂，高歌醒亦狂。
翩翩雙蝶子，也似惜年光。
新凉二首·其一
作者：陸游
朝代：宋

山居謝來客，病體喜新凉。
幽草上牆綠，落花霑土香。
捐書心自息，聽雨夢偏長。
菰葉鄰人餉，欣然獨舉觴。
新凉二首·其二
作者：陸游
朝代：宋

月入楸梧徑，風生蘆荻林。
脫巾凉入髮，臨水爽披襟。
寒暑推移久，江湖感慨深。
功名雖已矣，猶得寓孤吟。
新凉二首·其二
作者：陸游
朝代：宋

菰首初離水，薑芽淺漬糟。
粳香等炊玉，韭美勝炮羔。
露下殘蕪溼，風生萬木號。
從今更何事，痛飲讀離騷。
新凉書懷四首·其一
作者：陸游
朝代：宋

烏帽圍寬带眼移，閉門慣忍日長饑。
文章雖愧聲名誤，志節寧隨血氣衰。
天地無私非困我，聖賢可學有餘師。
短檠正嘆經時別，凉入郊墟喜可知。
新凉書懷四首·其三
作者：陸游
朝代：宋

鄰曲今年又有年，垂髫戴白各欣然。
先輸官庾無逋賦，共賽神祠有社錢。
退傅寄聲情縝密，晦翁入夢語蟬聯。
燈前細與兒曹說，蠹簡猶堪數世傳。
新凉書懷四首·其二
作者：陸游
朝代：宋

藥物扶持病少蘇，殘年不恨老菰蘆。
潦收溪椴魚爭售，歲樂村場酒易沽。
無日榿林無墜葉，有時燕戶有新雛。
秋風剩起扁舟興，安得州家復鏡湖。
新凉書懷四首·其四
作者：陸游
朝代：宋

山川遺迹晉唐餘，水竹相望許洛居。
一齒屢摇猶决肉，雙眸雖澀尚耽書。
郊原夜夜驅耕犢，村店時時秣蹇驢。
客問若爲娛老境，吾兒未與短檠疏。
新凉示子遹時子遹將有臨安之行
作者：陸游
朝代：宋

竹簟紗幮事已非，秋清初換熟縑衣。
鵲驚山月栖還起，螢避溪風墮又飛。
老眼漸昏書懶讀，壯心雖在事多違。
夜窗剩欲挑燈語，日倚柴門望汝歸。
新堂
作者：陸游
朝代：宋

湖上新堂氣疏豁，三面嵐光翠如潑。
都門歸來病相屬，鄰里怪我間何闊。
蓴絲作羹飯雕胡，厨人斫鱠藝絕殊。
何由喚得左元放，銀盤釣出松江鱸。
新塘夜歸
作者：陸游
朝代：宋

烟月茫茫十里堤，數聲漁唱埭東西。
旋燒新兔傾村酒，扶得歸来醉似泥。
新塘觀月
作者：陸游
朝代：宋

攜酒新塘南，中夜欲忘歸。
貪看月滿湖，不覺露濕衣。
天高鶴聲厲，風急螢火稀。
此夕不一醉，行嘆破鏡飛。
漁家亦喜事，未掩水際扉。
皇天有公道，處處皆清暉。
新夏感事
作者：陸游
朝代：宋

百花過盡緑陰成，漠漠爐香睡晚晴。
病起兼旬疏把酒，山深四月始聞鶯。
近傳下詔通言路，已卜餘年見太平。
聖主不忘初政美，小儒唯有涕縱横。
新安驛
作者：陸游
朝代：宋

孤驛荒山與虎鄰，更堪風雪暗南津。
羈遊如此真無策，獨立悽然黙愴神。
木盎汲江人起早，銀釵簇髻女粧新。
蠻風弊惡蛟龍横，未敢全誇見在身。
新寒
作者：陸游
朝代：宋

小雨戒新寒，衡茆已怯寬。
甑香炊紫角，門靜挂黄團。
扶杖穿茶塢，移舟傍釣灘。
欲知秋有信，霜鬢不勝繁。
新寒
作者：陸游
朝代：宋

病怯新寒欲不禁，南窗擁褐夜愔愔。
江湖跌宕送餘日，書劍蕭條孤壯心。
杜曲新愁隨斷雁，遼陽遺恨入疏砧。
此懷擬向何人說，賴有昏燈伴苦吟。
新寒二首·其一
作者：陸游
朝代：宋

碧蝶飛飛過短籬，山薑石竹有殘枝。
誰知老子閑眠處，恰是新寒細雨時。
新寒二首·其二
作者：陸游
朝代：宋

安石榴房初小坼，南天竺子亦微丹。
新寒漠漠偏欺老，睡起無風怯倚欄。
新寒小醉睡起日已高戲作
作者：陸游
朝代：宋

倦眼矇矓睡易成，華胥税駕不多程。
衾重枕穩當霜夕，氊暖屏深擁宿酲。
栩栩蝶魂閑自適，緜緜龜息靜無聲。
幽棲豈是忘微祿，正怕絛鈴擾五更。
新年
作者：陸游
朝代：宋

寄迹人間夢已長，新年脫帽始微霜。
坐中使氣如秦俠，陌上行歌類楚狂。
掃榻欲招貧與語，杜門聊以醉爲鄉。
稽山剡曲雖堪樂，終憶祁連古戰場。
新年七十有九
作者：陸游
朝代：宋

中歲抱沉綿，詎敢望七十。
造物偶脫遺，俯仰耄已及。
寧知辱弓旌，扶憊去鄉邑。
受恩不知報，懷抱空怏悒。
天門邈難窺，地芥亦懶拾。
隨身一詩囊，副以兩藥笈。
何當復得謝，浩蕩脫維縶。
擘浪畫楫飛，穿雲青鞋溼。
餘年尚有幾，登覽當汲汲。
狂吟題寺廊，大筆蘸墨汁。
新年書感
作者：陸游
朝代：宋

早歲西遊賦子虛，暮年負耒返鄉閭。
殘軀未死敢忘國，病眼欲盲猶愛書。
朋舊何勞記車笠，子孫幸不廢菑畬。
新年冷落如常日，白髮蕭蕭悶自梳。
新春
作者：陸游
朝代：宋

柳淡春初破，梅寒瘦不禁。
羈愁醉後減，睡思雨中深。
閑試新收硯，重尋久廢琴。
何時見朋舊，細話別來心。
新春
作者：陸游
朝代：宋

濛濛烟雨暗江干，新歲還勝故歲寒。
酒壓濁清鳴社瓮，菜分紅綠簇春盤。
良辰節物元如昨，病客情懷自鮮歡。
却羨村鄰機上女，隔籬相喚祭蠶官。
新春
作者：陸游
朝代：宋

老境三年病，新元十日陰。
疏籬枯蔓綴，壞壁綠苔侵。
憂國孤臣泪，平胡壯士心。
吾非兒女輩，肯賦白頭吟。
新春感事八首終篇因以自解·其一
作者：陸游
朝代：宋

九陌風和不起塵，平湖冰解欲生鱗。
往來朝暮紛如蟻，得見新春有幾人。
新春感事八首終篇因以自解·其七
作者：陸游
朝代：宋

梁州陌上女成群，銅綠春衫罨畫裙。
相喚遊家園裏去，鞦韆高挂欲侵雲。
新春感事八首終篇因以自解·其三
作者：陸游
朝代：宋

一年最好早春天，風日初和未脫綿。
坎坎圓鼙賽神社，翻翻小繖下湖船。
新春感事八首終篇因以自解·其二
作者：陸游
朝代：宋

興來遊衍不辭遥，吹帽風輕過畫橋。
猩血未看開露蕊，麴塵先已上烟條。
新春感事八首終篇因以自解·其五
作者：陸游
朝代：宋

錦城舊事不堪論，回首繁華欲斷魂。
繡轂金羈三十里，至今猶夢小東門。
新春感事八首終篇因以自解·其八
作者：陸游
朝代：宋

烏藤即是碧油幢，百萬天魔指顧降。
酣枕不知霜縞瓦，下床已見日烘窗。
新春感事八首終篇因以自解·其六
作者：陸游
朝代：宋

玻璃江上柳如絲，行樂家家要及時。
只怪今朝空巷出，使君人日宴蟆頤。
新春感事八首終篇因以自解·其四
作者：陸游
朝代：宋

憶到夔門正月初，竹枝歌舞擁肩輿。
當時光景應如昨，綠鬢治中八十餘。
新晴
作者：陸游
朝代：宋

兼旬不雨亦常陰，一日新晴抵萬金。
浦面波紋春縠細，橋頭柳色麴塵深。
關山滿眼愁千斛，歲月催人雪一簪。
猶有强寬懷抱處，午窗睡起聽鳴禽。
新晴
作者：陸游
朝代：宋

夜雨空階滴到明，山雲忽斂作新晴。
門前月淡有簷影，牆外泥乾無屐聲。
與世日疏愁易遣，入春得暖疾差平。
便當剩作滄洲趣，寄語沙鷗勿敗盟。
新晴
作者：陸游
朝代：宋

宿雨解殘雪，新春侵故年。
和風拆冰罅，淡日弄窗妍。
心事綠尊裏，歲華烏帽邊。
今朝我病减，隨處一欣然。
新晴
作者：陸游
朝代：宋

積雨已凄冷，新晴還少和。
稼收平野濶，木落遠山多。
土潤朝畦菜，機鳴夜擲梭。
時清年歲好，吾敢嘆蹉跎。
新晴
作者：陸游
朝代：宋

苦雨幾終月，新晴喜夕陽。
扶行呼稚子，隨意下茅堂。
草茂知麞健，巢新覺燕忙。
興闌歸亦好，袖手獨焚香。
新晴
作者：陸游
朝代：宋

雨斷歸雲急，沙乾步屧輕。
風花嬌作態，野水細無聲。
社酒家家醉，春蕪處處耕。
今朝公事少，一笑賦新晴。
新晴
作者：陸游
朝代：宋

雨葉玲瓏曉日明，經旬風雨得初晴。
欹眠歇盡人間念，時聽幽禽一兩聲。
新晴二首·其一
作者：陸游
朝代：宋

寂寂房櫳鳥雀聲，熏籠茶竈正施行。
繁花滿樹春纔半，斜日穿雲雨乍晴。
引睡書橫猶在架，圍棋客散但空枰。
病懷莫道傷幽獨，小榼芳醪手自傾。
新晴二首·其二
作者：陸游
朝代：宋

挂冠湖上遂吾初，捫腹消摇適有餘。
羹煮野蔬元足味，屋茨生草亦安居。
市壚分熟通賒酒，鄰舍情深許借驢。
更喜新晴滿窗日，籤題重整一牀書。
新晴出門閑步
作者：陸游
朝代：宋

一夜風號作快晴，披裘扶杖出門行。
青山繞舍雪封盡，丹葉滿街霜染成。
廢寺僧寒多晏起，近村農惰闕冬耕。
窮人旋畫膨脝計，自買蹲鴟煮糝羹。
新晴午枕初起信筆
作者：陸游
朝代：宋

閉户日陶然，晴窗春已妍。
華胥夢中國，龍漢劫初年。
浩浩塵揚海，茫茫杵倚天。
何妨駕孤鶴，小憩華山前。
新晴泛舟至近村偶得雙鱖而歸
作者：陸游
朝代：宋

秋風一夜老汀蘋，剡曲稽山發興新。
青嶂會爲身後塚，扁舟聊作畫中人。
園林揺落知寒早，父老逢迎覺意真。
歸舍不妨成小醉，眼明細柳貫霜鱗。
新晴賞牡丹
作者：陸游
朝代：宋

杜門睡榻長蒼苔，滿眼新晴亦樂哉。
小市忽逢蓴菜出，曲欄初見牡丹開。
不嫌雨後泥三尺，且趁春殘醉幾回。
自揣明年猶健在，東箱更覓茜金栽。
新晴野步
作者：陸游
朝代：宋

吹盡浮雲旋作晴，郊原高下水縱橫。
烟蕪漫漫如添色，谷鳥關關已變聲。
迨酒賤時須痛飲，得人扶處儘閑行。
隔湖遥指蘭亭路，鄰叟追隨羨眼明。
新晴馬上
作者：陸游
朝代：宋

一劍飄然萬里身，白頭也復走京塵。
畫樓酒斾滴殘雨，緑樹鶯聲催暮春。
絕塞勒回勲業夢，流年換盡市朝人。
此生安得常强健，小艇湘湖自采蓴。
新暑書事
作者：陸游
朝代：宋

城中五月汗霑衣，吾愛吾廬喜氣微。
珍簟含風來遠餉，輕羅疊雪出鳴機。
艾人當戶佳時過，筒黍堆盤舊俗非。
漫欲題詩還懶去，老來百事與心違。
新曆嘆
作者：陸游
朝代：宋

新曆在手心怕開，日月聯翩相續來。
黄金散盡自一快，白髮不貸真可哀。
無爲健羨廣成子，千二百年終有死。
膠不可黏西去日，刀何由翦東流水。
酒無醇醨但痛飲，市醞上尊俱醉耳。
堂堂七尺死即休，不飽烏鳶飽螻蟻。
新歲
作者：陸游
朝代：宋

改歲鍾馗在，依然舊綠襦。
老庖供餺飥，跣婢暖屠蘇。
載糗送窮鬼，扶箕迎紫姑。
兒童欺老聵，明燭聚呼盧。
新歲
作者：陸游
朝代：宋

風入鞭梢緊，春從草色深。
山坡卧新犢，園木轉幽禽。
勳業少年夢，關河遊子心。
爾來都掃盡，濁酒带醅斟。
新歲頗健寄青城故人
作者：陸游
朝代：宋

驕氣年來痛自鋤，似能略契度關書。
神光出眥夜穿帳，胎髮滿頭晨映梳。
吾道元知非土苴，此身那可付丘墟。
岷山幸有丹爐在，青壁何時共結廬。
新治暖室
作者：陸游
朝代：宋

小堂穩暖紙窗明，低幌圍爐亦已成。
日閱藏經忘歲月，時臨閣帖雜真行。
詩才退後愁酣戰，酒量衰來喜細傾。
從此過冬那復事，夜深時聽雪來聲。
新治火閣
作者：陸游
朝代：宋

老子今朝喜有餘，房櫳新畢得安居。
爐紅氈暖不出戶，木落窗明常讀書。
浮蟻撇嘗人散後，蹲鴟煨熟雪飛初。
頹然自適還終日，殊勝隆中卧草廬。
新泉絕句二首·其一
作者：陸游
朝代：宋

掃石蔭雙松，岸巾穿萬竹。
爾來又一奇，巖泉寒可掬。
新泉絕句二首·其二
作者：陸游
朝代：宋

𣂏泉可瀹茗，就泉可洗藥。
楚人曾未知，但謂纓可濯。
新津小宴之明日欲逰修覺寺以雨不果呈范舍人二首·其一
作者：陸游
朝代：宋

風雨長亭話别離，忍看清涙濕燕脂。
酒光搖蕩歌雲暖，不似西楼夜宴時。
新津小宴之明日欲逰修覺寺以雨不果呈范舍人二首·其二
作者：陸游
朝代：宋

新津渡頭舩欲開，山亭凖擬把離杯。
不如意事十八九，正用此時風雨來。
新涼夜坐有作
作者：陸游
朝代：宋

老夫任運本騰騰，一念軒裳實未曾。
閑似苔磯垂釣叟，淡如村院罷參僧。
硯屏突兀蓬婆雪，書几青熒蓮勺燈。
稚子可憐貪夜課，語渠循舊未須增。
新涼書事
作者：陸游
朝代：宋

臥看鳥篆印蒼苔，窗户涼生亦樂哉。
鳴樹亂蟬催日落，拂堦飛葉報秋来。
病餘已覺身如寄，醉裏却憐心尚孩。
排日從今占幽事，折殘籬菊探溪梅。
新灘舟中作
作者：陸游
朝代：宋

江路桃花浪已生，新灘穩過失崢嶸。
九年行半九州地，三峽歸無三日程。
繫纜便增笻杖興，倚窗時聽棹歌聲。
衰遲未覺詩情减，又擘吳牋賦楚城。
新燕
作者：陸游
朝代：宋

天工不用翦刀催，山杏溪桃次第開。
要信今年春事早，社前十日燕新來。
新秋
作者：陸游
朝代：宋

天河漸近鵲橋時，一夜風吹斗柄移。
金井梧桐元未覺，畫廊蟋蟀已先知。
青燈耿耿還相伴，白髮蕭蕭只自悲。
猶勝玉門關外客，臥聽沙雁數歸期。
新秋
作者：陸游
朝代：宋

打窗落葉報秋期，病叟頽然兩鬢絲。
縱酒已無年少夢，讀書仍負夜涼時。
問囚損氣嗟誰念，學道刳心恐已遲。
買鶴清溪歸計足，寄聲先遣故人知。
新秋
作者：陸游
朝代：宋

短鬢蕭蕭失舊青，此身已看作郵亭。
新秋無限凄涼意，盡付風蟬與露螢。
新秋
作者：陸游
朝代：宋

秋氣入清笳，旗亭酒可賒。
長歌穿小市，短帽插幽花。
溪女留新蟹，園公餉晚瓜。
誰知閑老子，解作醉生涯。
新秋
作者：陸游
朝代：宋

衰髮成絲奈若何，更堪日月疾飛梭。
梧桐敗葉飄猶少，蟋蟀雕籠賣已多。
歲樂喧呼沽酒市，夜凉凄斷采菱歌。
老夫亦動秋風興，欲倩鄰翁買釣蓑。
新秋二首·其一
作者：陸游
朝代：宋

遠浦平郊弄夕霏，曲籬幽徑鎖秋暉。
馴麞巧占蒼苔卧，驚鵲斜穿密篠飛。
浴罷小軒成美睡，雨餘老火斂餘威。
未言風月供詩思，汗幘塵衣且解圍。
新秋二首·其二
作者：陸游
朝代：宋

蟬聲滿院送流年，又見秋風到海邊。
舊友死來頻入夢，新詩愁絕少成篇。
步頭野水雙飛鷺，林外人家一點烟。
顧影自驚如許瘦，囊空無藥起沉綿。
新秋以窗裏人將老門前樹欲秋爲韵作小詩十首·其一
作者：陸游
朝代：宋

殘暑無多日，幽居近小江。
酒醒中夜起，松月入山窗。
新秋以窗裏人將老門前樹欲秋爲韵作小詩十首·其一〇
作者：陸游
朝代：宋

無食妨何事，吾兒可散愁。
焚香正巾褐，聽汝讀春秋。
新秋以窗裏人將老門前樹欲秋爲韵作小詩十首·其七
作者：陸游
朝代：宋

唐虞雖已遠，至道豈無傳。
度日一編裏，懷人千載前。
新秋以窗裏人將老門前樹欲秋爲韵作小詩十首·其三
作者：陸游
朝代：宋

小智每自私，大患緣有身。
孰能忘彼己，吾將友斯人。
新秋以窗裏人將老門前樹欲秋爲韵作小詩十首·其九
作者：陸游
朝代：宋

少年雖婚宦，淡然本無欲。
婆娑三畝園，自嘆不啻足。
新秋以窗裏人將老門前樹欲秋爲韵作小詩十首·其二
作者：陸游
朝代：宋

陸子江海人，所願守節死。
潮生釣瀨邊，月落菱歌裏。
新秋以窗裏人將老門前樹欲秋爲韵作小詩十首·其五
作者：陸游
朝代：宋

立朝紹興間，猶及見諸老。
魂夢不可逢，丘墳閉秋草。
新秋以窗裏人將老門前樹欲秋爲韵作小詩十首·其八
作者：陸游
朝代：宋

秋風昨夜來，聲滿梧桐樹。
故人渺天末，此夕誰與度。
新秋以窗裏人將老門前樹欲秋爲韵作小詩十首·其六
作者：陸游
朝代：宋

朝真方捨杖，步月始開門。
零落山花後，經旬掩綠樽。
新秋以窗裏人將老門前樹欲秋爲韵作小詩十首·其四
作者：陸游
朝代：宋

野艇千錢買，明當泛渺茫。
但能容一榼，家具不須將。
新秋往來湖山間四首·其一
作者：陸游
朝代：宋

車似鷄栖舟似葉，百里何曾勞步屧。
朝遊樵風弄清泚，暮泊石帆登岌嶪。
旅飯雖舂纔脫粟，僧羹無菜寧用挾。
歸來村落未上燈，除却御風無此捷。
新秋往來湖山間四首·其三
作者：陸游
朝代：宋

禹祠巍巍閲千代，廣殿修廊半傾壞。
屹然遺窆每摩挲，石長苔侵字猶在。
去年已愧曳杖來，今者更用兒扶拜。
聊持一酌薦丹衷，衰疾龍鍾神所貸。
新秋往來湖山間四首·其二
作者：陸游
朝代：宋

會稽山下樵風溪，翠屏倒影青玻璃。
尤奇峭壁立千仞，行子欲上無階梯。
商山坐看紫芝老，武陵無奈桃花迷。
人間得意妄自喜，一鬨憐汝真醯鷄。
新秋往來湖山間四首·其四
作者：陸游
朝代：宋

健席高檣梅市路，朱橋綠樹蘭亭步。
兒時釣遊略可記，不料耄年猶此處。
漁歌相和葦間起，菱船遠入烟中去。
世間萬事等浮雲，耐久誰如兩芒屨。
新秋感事二首·其一
作者：陸游
朝代：宋

江上清秋昨夜回，漁扉正對荻洲開。
志存天下食不足，節慕古人讒愈來。
風際紙鳶那觧久，祭餘芻狗會堪哀。
蕭然散髮聴秋雨，剩領新凉入酒杯。
新秋感事二首·其二
作者：陸游
朝代：宋

北渚秋風凋白蘋，流年冉冉默傷神。
强顔未忍乞墦祭，積毁僅逃輸鬼薪。
半榼浮蛆初試醸，兩螯斫雪又嘗新。
受恩自度終無報，聊爲清時備隱淪。
新秋晚歸
作者：陸游
朝代：宋

玉粒嘗新稻，金風作好秋。
雁回沙漠信，蟬噪夕陽愁。
立久雲生岫，歸遲月滿樓。
吟餘露華冷，砧杵起江頭。
新移竹栽喜於得雨而池中鸂鶒乃以水溢而去戲以長句記之
作者：陸游
朝代：宋

霧雨三日天沉陰，西溪水長二尺深。
土濡新竹有生意，池滿文禽無住心。
竹根蘇活賴此雨，禽亦歸飛戲烟浦。
去留雖異各欣然，抽萌哺子全其天。
新竹
作者：陸游
朝代：宋
体裁：七言律诗

插棘編籬謹護持，養成寒碧映漣漪。
清風掠地秋先到，赤日行天午不知。
解籜時聞聲簌簌，放梢初見影離離。
歸閒我欲頻來此，枕簟仍教到處隨。
新築山亭戲作
作者：陸游
朝代：宋

危檻凌風出半空，怪奇造化欲無功。
天垂繚白縈青外，人在紛紅駭綠中。
日月匆匆雙轉轂，古今杳杳一飛鴻。
酒酣獨臥林間石，未許塵寰識此翁。
新籬
作者：陸游
朝代：宋

新籬三面北通門，藤架陰中細路分。
天宇淡青成卵色，水波微皺作靴紋。
參差村舍穿林出，縹緲漁歌隔浦聞。
忽覺楚鄉來眼底，欲題幽句吊湘君。
新菊二首·其一
作者：陸游
朝代：宋

已過重陽十日期，菊叢初破兩三枝。
自憐短鬢蕭蕭白，不似黄花驛裏時。
新菊二首·其二
作者：陸游
朝代：宋

老去流年不耐催，微霜又見菊花開。
莫言冷落西風晚，也有飛飛小蝶來。
新葺門屋
作者：陸游
朝代：宋

林棲四壁空，百事從簡易。
缺籬寒未補，幽戸夜不閉。
東偏欲廣屋，厚費敢輕議。
設關力可具，稚子請遂事。
呀然兩竹扉，寜復志容駟。
西山正當前，浩蕩納空翠。
下臨漁樵路，横鎖風月地。
惟愁俗客來，剥啄驚午睡。
新蔬
作者：陸游
朝代：宋

黄瓜翠苣最相宜，上市登盤四月時。
莫擬將軍春薺句，兩京名價有誰知。
新裁短褐接客以代戎服或以爲慢戲作
作者：陸游
朝代：宋

世事巧相違，殘年幸許歸。
雖云裁兔褐，不擬出漁扉。
拂石襟靈爽，搘筇氣力微。
朝衣猶挂却，况遣著戎衣。
新裁道帽示帽工
作者：陸游
朝代：宋

故帽提携二十霜，別裁要作退居裝。
山人手段雖難及，老子頭圍未易量。
花插露霑那暇惜，塵侵鼠嚙却須防。
裹時懶復呼兒問，一匣菱花每在傍。
新製小冠二首·其一
作者：陸游
朝代：宋

淺醉微吟獨倚闌，輕雲淡月不多寒。
悠然顧影成清嘯，新製栟櫚二寸冠。
新製小冠二首·其二
作者：陸游
朝代：宋

栟櫚冠子輕宜髮，綀布單衣爽辟塵。
縱不能詩亦堪畫，年餘八十水雲身。
新製道衣示衣工
作者：陸游
朝代：宋

良工刀尺製黄絁，天遣家君樂聖時。
著上朱門應不稱，裁成烏帽恰相宜。
客撐小艇招垂釣，僧掃虛窗約對棋。
寶带貂冠雖看好，定知不入野人詩。
新買啼雞
作者：陸游
朝代：宋

峨峨赤幘聲甚雄，意氣不與其曹同。
我求長鳴久未獲，一見便覺千群空。
主人燒神議已决，知我此意遽見從。
秋衣初縫惜不得，急典三百新青銅。
憐渠亦復解人意，來宿庭樹不待籠。
狐狸熟睨那敢犯，蕭蕭清露和微風。
五更引吭震戶牖，橫梃無復須元戎。
明星已高啼未已，雲際騰上朝陽紅。
老夫抱病氣已索，賴汝豪壯生胸中。
明朝舂黍得碎粒，第一當冊司晨功。
新釀熟小酌索笑亭
作者：陸游
朝代：宋

新酒黄如脫殻鵝，小園持盞暫婆娑。
文章不進技止此，仕宦忘歸人謂何。
宿業簿書昏病眼，夢遊烟雨濕漁蓑。
醉中笑向兒童說，白髮今年添幾多。
新釀熟小飲二首·其一
作者：陸游
朝代：宋

玉船瀲瀲酌鵝黄，菊欲殘時抵死香。
似與幽人爲醉地，清笳聲裏一天霜。
新釀熟小飲二首·其二
作者：陸游
朝代：宋

籬菊猶堪采落英，一尊玉瀣釀初成。
今宵要向中庭飲，不展華茵展月明。
新開小室
作者：陸游
朝代：宋

並簷開小室，僅可容一几。
東爲讀書窗，初日滿窗紙。
衰眸頓清澈，不畏字如蟻。
琅然弦誦聲，和答有稚子。
餘年猶幾何，此事殊可喜。
山童報炊熟，束卷可以起。
新闢小園六首·其一
作者：陸游
朝代：宋

人生如意毎難全，草草園池却自然。
世事已抛高枕外，春風常在短笻前。
墮空花片紛紅雨，徧地苔痕長緑錢。
酒户漸增詩興在，天容此老剩狂顛。
新闢小園六首·其三
作者：陸游
朝代：宋

席地幕天君勿嘲，隨宜野蓛與山殽。
幽花避日藏深葉，歸燕尋人理舊巢。
曲水詠觴空念昔，斜川鄰曲自論交。
清貧尚愧茶山在，送老湖邊有把茆。
新闢小園六首·其二
作者：陸游
朝代：宋

西戍歸来鬢已霜，生兒又過乃翁長。
眼明身健殘年足，飯軟茶甘萬事忘。
學廢僅能書妵字，客来懶復倒衣裳。
山園寂寂春將晚，酷愛幽花似蜜香。
新闢小園六首·其五
作者：陸游
朝代：宋

東軒嫩日上疏櫺，吹盡浮雲作意晴。
林暖牆頭雙鵲語，水清池面小魚行。
畦添藥品誰能别，架引藤陰忽已成。
倚杖怡然便終日，老夫那復不平鳴。
新闢小園六首·其六
作者：陸游
朝代：宋

祠祿縻人未棄官，春深幽谷有餘歡。
筍生遮道妨行藥，果熟團枝礙整冠。
煮酒拆泥初灧灧，生綃裁扇又團團。
退飛風際由来事，莫羨青霄刷羽翰。
新闢小園六首·其四
作者：陸游
朝代：宋

新展山園半畆强，笑人車馬出籠坊。
山禽乍暖慇懃語，野蘤無風自在香。
點點水紋迎細雨，疏疏籬影界斜陽。
出門遥向鄰翁說，釋耒相從共一觴。
新霽城南舟中夜興
作者：陸游
朝代：宋

身是江湖不繫船，雨餘隨處一翛然。
浮雲盡斂出青嶂，孤月徐升行碧天。
收網漁歌移别浦，隔城塔影落前川。
明朝閑就平洲飲，巾履追涼又一年。
新養白雞毛羽如玉殊可愛
作者：陸游
朝代：宋

赤幘峨峨玉羽明，籬間新織竹籠成。
老人從此知昏曉，不用元戎報五更。
新黏竹隔作暖閣
作者：陸游
朝代：宋

骨相元作臞儒酸，況復疾豎乘衰殘。
鵓姑聲急雨方作，烏桕葉丹天已寒。
封姨青女交作戹，竹君禇生却憐客。
小兒但喜夜爐紅，老夫更愛晨窗白。
蝸牛負廬亦自容，是豈不足支窮冬。
已勝展鉢三椽下，莫羨苴茆萬户封。
斷碑嘆
作者：陸游
朝代：宋

二蕭同起南蘭陵，正如文叔與伯升。
至今人悲大蕭死，齎恨不見梁家興。
崇崇之陵久爲谷，豈惟群盜分珠玉。
斷碑槎牙棄道邊，文字班班猶可讀。
剝剜苔蘚一悽然，俯仰人間幾變遷。
世人作碑君勿哂，千載園林須石筍。
方池
作者：陸游
朝代：宋

莫笑方池小，清泉數斛寛。
照花紅錦爛，洗硯黑蛟蟠。
日取供茶鼎，時來擲釣竿。
秋風過欄角，也解作微瀾。
旅思
作者：陸游
朝代：宋

支遁山前看月明，葛洪井上聽松聲。
廢亭草滿青騾健，野店燈殘寶劍鳴。
萬事竟當歸定論，寸心那得愧平生。
悠然酌罷無人語，寄意孤桐一再行。
旅思
作者：陸游
朝代：宋

百病集殘骸，閑遊且散懷。
旅裝如遠役，蔬食似長齋。
買藥停山步，求醫過縣街。
春寒殊未已，閉戶夜燃䕸。
旅次有贈
作者：陸游
朝代：宋

黄鶴樓前逢劍客，青衣江口見詩人。
天涯莫起漂零感，物外終爲自在身。
賣馬求船雖少日，阻風中酒動兼旬。
中原早晚胡塵靜，緱月嵩雲要卜鄰。
旅舍
作者：陸游
朝代：宋

寺鐘吹動四山昏，繫纜來投江上村。
木落不妨生意足，水歸猶有漲痕存。
爐紅手暖書差健，鼎沸湯深酒易溫。
勿爲無年憂寇竊，狺狺小犬護籬門。
旅舍偶題
作者：陸游
朝代：宋

野店山橋策蹇驢，浩然聊喜遂吾初。
童顔幾歲已辭鏡，胎髮今朝還入梳。
小甕謾營秋社酒，斷編閑理小年書。
白雲可笑猶多事，常向人間耐卷舒。
旅遊二首·其一
作者：陸游
朝代：宋

壯志蹉跎雪滿頭，久將餘日付滄洲。
閑雲不入老人夢，鄰笛似知孤客愁。
小築聊須傍蘭渚，片帆那復到樟樓。
生涯草草真堪笑，三十年來一破裘。
旅遊二首·其二
作者：陸游
朝代：宋

本自無心落市朝，不妨隨處狎漁樵。
螺青點出暮山色，石綠染成春浦潮。
縣驛下時人語閙，寺樓倚處客魂消。
流年不貸君知否，素扇團團又可搖。
旅食
作者：陸游
朝代：宋

霜餘漢水淺，野逈朔風寒。
炊黍香浮甑，烹蔬緑映盤。
心安失粗糲，味美出艱難。
惟恨虚捐日，無書得縱觀。
无咎兄郡齋燕集有詩末章見及敬次元韵
作者：陸游
朝代：宋

城樓畫角吹晚晴，梅花墮地草欲生。
綺盤翠杓春滿眼，我胡不樂君將行。
君歸吾黨共增氣，往往怪我衰涕横。
我來江干舊交少，見君不啻河之清。
北風共愛地爐暖，西日同賞油窗明。
微吟劇醉不知倦，坐閲漢臘逾周正。
君文雄麗擅一世，凜凜武庫藏五兵。
酸寒如我每自笑，顧辱刻畫爲虛聲。
乃知好士如好色，遇合不必皆傾城。
君方與世作水鏡，如此過許人將驚。
千金敝帚有定價，周玉鄭鼠難強名。
失言議罰不可緩，敬白府主浮金觥。
君看失脚落塵土，豈復毫髮餘詩情。
自傷但似路旁堠，雨剝風摧供送迎。
日出入行
作者：陸游
朝代：宋

吾聞開闔来，白日行長空。
扶桑誰曾到，崦嵫不可窮。
但見旦旦升天東，但見暮暮入地中。
使我倐忽成老翁，鏡裏衰鬢成霜蓬。
我願一日一百二十刻，我願一生一千二百歲。
四海諸公常在座，緑酒金尊終日醉。
高樓錦繡中天開，樂作畫鼓如春雷。
歡爾白日無西頽，常行九十萬里胡爲哉。
日晚散步湖上遇小雨
作者：陸游
朝代：宋

暮色蒼蒼日初落，寒聲策策風正作。
湖邊倚杖隄上行，病起聊試遊山脚。
平生出門輕萬里，老去謝客專一壑。
風濤澒洞鮫鰐横，閶闔崔嵬鬼神惡。
春蕪二頃叱黄犢，老學爲農元不錯。
兜鍪蟬冕俱掃空，雨笠香新織青篛。
日暮
作者：陸游
朝代：宋

樸學無關道廢興，更堪衰與病相乘。
眼看白日西南去，繩繫膠黏總不能。
日暮
作者：陸游
朝代：宋

淅淅風吹葉，凄凄雨作泥。
鵲寒猶遶樹，雞晚自歸棲。
老病心知有，榮枯理本齊。
端居嫌太懶，拾瓦傍蔬畦。
日暮南窗納涼
作者：陸游
朝代：宋

冠蓋塵沙得我憎，脫巾聊喜髮鬅鬙。
素娥東踊行空濶，清吹南来掃鬱蒸。
團扇正閑看破墨，矮床欹臥怯文藤。
扁舟歸去應尤樂，莫羡金盤賜苑冰。
日暮自大匯村歸
作者：陸游
朝代：宋

筍輿伊軋暮山昏，水敗陂塘路僅存。
出谷鐘聲知過寺，隔林人語喜逢村。
廟壖荒寂新犁地，堤草凄迷舊燒痕。
兒子念翁霜露冷，遥持炬火出柴門。
日暮自湖上歸
作者：陸游
朝代：宋

我生本亦與人同，緣薄才疏剩得窮。
細水自鳴沙渚外，亂山時出雪雲中。
僧歸獨趁殘鐘去，人散遥憐晚渡空。
造物陳詩信奇絕，匆匆摹寫不能工。
日暮至湖上
作者：陸游
朝代：宋

籃輿晚繞湖，樂此新秋涼。
粉落竹方老，紅凋荷更香。
天宇無纖雲，仰視鴻鵠翔。
小樓久不登，撫檻悲慨慷。
浮生寄一夢，共盡無彭殤。
況我數月客，轉眼促去裝。
顧作兒女態，裵徊惜流光。
簷角迎夜月，林間送斜陽。
四年已五遷，終歲常遑遑。
安得一茆屋，歸老樵風旁。
日用
作者：陸游
朝代：宋

日用無淵奧，其中妙理存。
但能明物性，不必學玄門。
盡力扶元氣，精思去病根。
昔人由此道，推己及元元。
日用四首·其一
作者：陸游
朝代：宋

舊好疏毛穎，新知得麴生。
幽居無一事，枕臂聽松聲。
日用四首·其三
作者：陸游
朝代：宋

貧知藜糝美，渴愛粟漿酸。
食少從奴去，人稀苦屋寬。
日用四首·其二
作者：陸游
朝代：宋

舂穀灌園蔬，日長閑有餘。
何妨忍揮汗，合藥施鄉閭。
日用四首·其四
作者：陸游
朝代：宋

空舍封書篋，多年飽蠹魚。
還家貧不死，讀盡舊藏書。
旦起二首·其一
作者：陸游
朝代：宋

殘燈冷火待窗明，稍覺今朝病體輕。
已頼林鳩知宿雨，更煩簷鵲報新晴。
旦起二首·其二
作者：陸游
朝代：宋

地爐晨起撥寒灰，困睫濛濛尚懶開。
正倚蒲團覓殘夢，一聲啼鳥又驚回。
早凉熟睡
作者：陸游
朝代：宋

靈臺虛湛氣和平，投枕逡巡夢即成。
屋角鳴禽呼不覺，手中書冊墮無聲。
百年日月飛雙轂，千古山河戰一枰。
賴有蓮峰遺老在，白雲深處主齊盟。
早寒
作者：陸游
朝代：宋

沔鄂猶殘暑，荆巫已早寒。
潦收灘正白，霜重葉初丹。
節物元非惡，情懷自鮮歡。
暮年更世事，唯有醉江干。
早春
作者：陸游
朝代：宋

數聲屋角聽鳴禽，紅糝青梢忽滿林。
雨過東皋一犁潤，冰消南澗半篙深。
逢僧竹院閑評藥，携鶴山村醉擁琴。
青史功名黄閤貴，有時應不到如今。
早春出遊
作者：陸游
朝代：宋

地爐久厭撥寒灰，一笑真成病眼開。
不恨城笳催日落，且欣巷柳報春回。
蹇馿破帽人人看，南陌東阡處處來。
聞道禹祠遊漸盛，也謀隨例一持杯。
早春出遊二首·其一
作者：陸游
朝代：宋

微雲薄靄新晴後，小蓋輕輿古道遥。
林杪幽禽初學囀，牆陰凍雪未全消。
酒壚日暮收青旆，市步人歸擁畫橈。
欹帽捫髯常半醉，逢人誰與話無憀。
早春出遊二首·其二
作者：陸游
朝代：宋

人生何適不艱難，賴是胸中萬斛寬。
尺宅常朱那待酒，上池頻飲自成丹。
楚祠花發呼舟去，禹穴雲生倚杖看。
更有新春堪喜事，一村簫鼓祭蠶官。
早春四首·其一
作者：陸游
朝代：宋

舊學樊遲稼，新通汜勝書。
不成籌國論，且復愛吾廬。
早春四首·其三
作者：陸游
朝代：宋

近陂牛湩白，遠浦鴨頭青。
一櫂悠然去，東風吹酒醒。
早春四首·其二
作者：陸游
朝代：宋

具牛將犢行，野雉挾雌鳴。
農事不可緩，閑人亦勸耕。
早春四首·其四
作者：陸游
朝代：宋

西村一抹烟，柳弱小桃妍。
要識春風處，先生拄杖前。
早春對酒感懷
作者：陸游
朝代：宋

探花疇昔喜春回，老大空驚節物催。
芳瓮旋開新壓酒，好枝猶把未殘梅。
書生歲惡甘藜莧，志士時平死草莱。
欲豁孤懷誰晤語，夜彈長劍有餘哀。
早春新晴
作者：陸游
朝代：宋

柳弄春柔拂小潭，山横霽色卷浮嵐。
飛揚旛脚擲東北，零落梅花餘二三。
村店疏燈新賣酒，神祠疊鼓正祈蠶。
幽人睡起東園去，芹茁萱芽又滿籃。
早春池上作
作者：陸游
朝代：宋

疏懶元當與世辭，殘年況近乞身期。
一官空作讀書祟，五斗不供沽酒資。
冰拆野塘初灧灧，雪殘芳草已離離。
物華似有平生舊，不待招呼盡入詩。
早晴
作者：陸游
朝代：宋

老病常貪睡，蕭蕭厭雨聲。
翩然兩烏鵲，爲我報新晴。
早梅
作者：陸游
朝代：宋

東塢梅初動，香來託意深。
明知在籬外，行到却難尋。
早發奴寨
作者：陸游
朝代：宋

暖徹衣篝蠟炬明，鄰雞喔喔促殘更。
丈夫雖有四方志，客子終悲千里行。
月落龍蛇蟠木影，山空風雨起灘聲。
上車莫恨晨霜冷，又得修途一日晴。
早發新都驛
作者：陸游
朝代：宋

喔喔江村鷄，迢迢縣門漏。
河漢縱復横，繁星明如晝。
爱涼趣上馬，未曉閲兩堠。
高林起宿鳥，絕澗落驚狖。
寺楼插蒼烟，沙泉瀉幽竇。
我行忽萬里，坐嘆關河溜。
官如廣文冷，面作拾遺瘦。
今年盍歸哉，勿落春雁後。
早秋南堂夜興
作者：陸游
朝代：宋

水注橫塘藻荇香，候蟲唧唧滿空廊。
風前落葉紛可掃，天際疏星森有芒。
夜漏漸長愁少睡，秋衣未製怯新凉。
明朝却有欣然處，寫得黄庭又幾行。
早秋四首·其一
作者：陸游
朝代：宋

凉颸淅淅撼庭柯，微雨蕭蕭集浦荷。
草閣簷虛覺山近，蓬窗地迮得香多。
謀身自拙窮無鬼，閉戶長閑睡有魔。
臺省諸公盛冠劍，固應老子得婆娑。
早秋四首·其三
作者：陸游
朝代：宋

落魄巴江號放翁，斯名歲晚亦成空。
酒醒遥夜孤舟雨，睡美清秋一榻風。
駭浪千重無死地，神丹九轉有新功。
雲端不遇飛仙過，誰顧幽人寂寞中。
早秋四首·其二
作者：陸游
朝代：宋

秋入房櫳夜漸長，紗厨笛簟怯新凉。
螢光得意穿簾隙，桐葉知時拂井床。
世事本來誰得鹿，人生何處不亡羊。
燈前笑向吾兒說，又過銅匜半篆香。
早秋四首·其四
作者：陸游
朝代：宋

貂裘塵土憶東周，瓜隴風霜隱故侯。
懶似老雞頻失旦，衰如蠹葉早知秋。
壺觴非復平生友，歲月空添客子愁。
病起筆端猶健在，未妨揮灑賦登樓。
早自偏門入城晚出南堰門以歸
作者：陸游
朝代：宋

早從偏門入，暮從南堰歸。
鮑郎山前路，空翠浮烟霏。
秋令忽已深，病骨頻添衣。
向來慕功名，常恐斯心違。
乃今知其難，崦嵫迫殘暉。
伯鸞與幼安，尚友或庶幾。
到家亦既夕，青燈耿窗扉。
且復取書讀，父子窮相依。
早自烏龍廟歸
作者：陸游
朝代：宋

殘漏聲中聽曵鈴，翩翩吹帽出郊坰。
雨餘澗落雙虹白，雲合山餘一髮青。
鐵馬蹴冰悲昨夢，朱顔辭鏡感頽齡。
歸来獨對空齋冷，鳥迹蒼苔自滿庭。
早至園中
作者：陸游
朝代：宋

湖上空濛雨熟梅，清晨岸幘一悠哉。
幽花不恨草埋沒，密樹豈知禽去來。
舊爲愛茶分水器，近緣炊爨得琴材。
小丘僅見山如髻，尚愧韓公八尺臺。
早行
作者：陸游
朝代：宋

寒漏參差斷，晨雞次第鳴。
匆匆半枕夢，草草一杯羹。
澤國多逢雨，閑人不計程。
雲間出寸塔，迎我有餘情。
早行
作者：陸游
朝代：宋

江路迢迢馬首東，臨川一夢又成空。
日高未泫晨霜白，風勁先消卯酒紅。
山市人經饑饉後，孤生身老道途中。
著身穩處君知否，射的峰前臥釣篷。
早行
作者：陸游
朝代：宋

筰馬踐槐影，紗籠吹蠟香。
憑鞭尋斷夢，側帽受微涼。
病骨更疏放，衰懷罷激昻。
道邉雙石筍，笑我伴人忙。
早行至江原
作者：陸游
朝代：宋

喔喔鳴鷄促起程，翻翻飛鷺導孤征。
節旄盡落歸猶遠，带眼頻移瘦自驚。
小市蕭條黄葉滿，斷橋零落緑苔生。
居人猶復多愁思，何况天涯倦客情。
早飯干溪蓋干吉故居也
作者：陸游
朝代：宋

劍外歸來席未温，南征浩蕩信乾坤。
峰回內史曾遊地，竹暗仙人舊隱村。
白髮孤翁鉏麥壟，茜裙小婦闖籬門。
行行莫動鄉關念，身似流槎豈有根。
早飯後戲作二首·其一
作者：陸游
朝代：宋

湯餅滿盂肥羜香，更留餘地著黄粱。
解衣摩腹西窗下，莫怪人嘲作飯囊。
早飯後戲作二首·其二
作者：陸游
朝代：宋

髯鬚主簿方用事，冰壺先生來解圍。
蠻童取火炷香碗，不讀南華誰與歸。
旬日公事頗簡喜而有賦
作者：陸游
朝代：宋

社近樓臺晝已長，豐年頗減簿書忙。
雨催樹緑吹簫陌，日射塵紅擊鞠場。
農事漸興初浸種，吏衙早退獨焚香。
晚来别有歡然處，檢教兒書又一箱。
昇僊橋遇風雨大至憩小店
作者：陸游
朝代：宋

觸熱真疑墮火灰，雨如飛鏃亦佳哉。
空江魚鼈從龍起，平野雷霆擁馬來。
正怪横吹屋茅盡，俄聞下擊澗松摧。
晚來日漏風猶急，臥看柴扉闔復開。
明妃曲
作者：陸游
朝代：宋

漢家和親成故事，萬里風塵妾何罪。
掖庭終有一人行，敢道君王棄憔悴。
雙駝駕車夷樂悲，公卿誰悟和戎非。
蒲桃宮中顔色慘，雞鹿塞外行人稀。
沙磧茫茫天四圍，一片雲生雪即飛。
太古以來無寸草，借問春從何處歸。
明州
作者：陸游
朝代：宋

豐年滿路笑歌聲，蠶麥俱收穀價平。
村步有船衘尾泊，江橋無柱架空横。
海東估客初登岸，雲北山僧遠入城。
風物可人吾欲住，擔頭蒓菜正堪烹。
明日再遊又賦
作者：陸游
朝代：宋

舟中如甑炊，端坐畏暍死。
未能踏增冰，且復呼艇子。
纖纖新月低，玉鈎沈野水。
微風生蘋末，塵抱真一洗。
可憐黄山塔，突兀暮烟裏。
依然十年前，看我行萬里。
兩槳且勿揺，横舟小灘尾。
得詩偶長吟，宿鷺爲驚起。
明日午睡至暮復次前韵
作者：陸游
朝代：宋

酒力醺然入四支，華胥税駕不應遲。
殘年已覺衰難彊，萬事無如睡不知。
幸有琴書供枕籍，安能冠带更支持。
紅爐過盡灰如雪，獨守青燈坐畫詩。
明日又來天微陰再賦二首·其一
作者：陸游
朝代：宋

烏臼赤于楓，園林九月中。
天寒山慘淡，雲薄日曈曨。
旋摘分猿果，寬編養鶴籠。
身閑足幽事，歸卧莫匆匆。
明日又來天微陰再賦二首·其二
作者：陸游
朝代：宋

河岸風檣遠，村陂牧笛長。
短籬圍麂眼，幽徑繚羊腸。
照水鬚眉見，搓橙指爪香。
衣裘又關念，碪杵滿斜陽。
明日復作一首自解
作者：陸游
朝代：宋

霜寒衣絮薄，日暮爨烟微。
冀北馬空老，遼東鶴幸歸。
飄零舊交少，衰疾壯心違。
每顧兒童笑，吾貧未解圍。
明日復得五字二首·其一
作者：陸游
朝代：宋

羸病偶不死，端居思出遊。
山寒麥苗短，天闊雁聲遒。
學劍元癡絕，脂車久罷休。
鄰翁獨眷眷，同好自相求。
明日復得五字二首·其二
作者：陸游
朝代：宋

腰痛今朝愈，褰裳野興長。
黄鴉號亂篠，碧蝶繞枯桑。
陂壞良疇廢，村空舊路荒。
十年逢九潦，誰與問蒼蒼。
明日復欲出遊而雨再用前韵
作者：陸游
朝代：宋

小艇爭浮浦，幽人獨倚扉。
新泥添燕壘，細雨溼鶑衣。
葚紫桑新暗，秧青水正肥。
欣然語鄰父，投老得相依。
明日復理夢中意作
作者：陸游
朝代：宋

白盡髭鬚兩頰紅，頹然自以放名翁。
客從謝事歸時散，詩到無人愛處工。
高挂蒲帆上黄鶴，獨吹銅笛過垂虹。
閑人浪迹由來事，那計猿驚蕙帳空。
明日復雨排悶二首·其一
作者：陸游
朝代：宋

湖上孤村冷欲冰，更堪衰與病相乘。
夢回點滴簾間雨，心折青熒帳外燈。
雖有數椽常似客，僅存一肉未成僧。
披衣偶取南華讀，打破愁城喜不勝。
明日復雨排悶二首·其二
作者：陸游
朝代：宋

此老在家如出家，蒲團趺坐讀南華。
濕雲不散雁呼伴，幽室無聲燈墜花。
心法先當破巢窟，世緣最忌養萌芽。
行年七十方知悔，萬事無涯生有涯。
明日自和
作者：陸游
朝代：宋

二頃元知未易求，不如馬磨學文休。
正令未死有幾日，那得殘年叢百憂。
霜野挾弓朝射雁，烟陂吹笛暮呼牛。
興來醉倒尋常事，莫信兒童笑白頭。
明日觀孤寂詩不覺大笑作長句自解
作者：陸游
朝代：宋

獨處將如長夜何，直將寂默養天和。
愛身不惰如懷璧，守氣無虧似塞河。
塵篋空存獲麟筆，烟陂懶和飯牛歌。
年來勛業君知否，纛下新降百萬魔。
明日開霽益涼復得長句
作者：陸游
朝代：宋

睡起東窗照眼明，朝陽爛漫作新晴。
已聞雨斷空階滴，更覺風從細葛生。
蛺蝶飛來停酒榼，石榴飄落糝棋枰。
四時好處閑方覺，不枉今年住錦城。
明河篇
作者：陸游
朝代：宋

明河八月轉分明，炯如素練西南傾。
年年歲歲見河漢，坊坊曲曲聞碪聲。
良人萬里事征行，碪聲中有玉關情。
遥知鐵衣冷如水，指點明河白髮生。
磧中草死駱駝鳴，萬里却望長安城。
兒生總角爺未見，歸心頓覺封侯輕。
漢家自古有夷狄，付與窮荒何足惜。
只願天狼無光太白低，還家爲婦說安西。
明覺院
作者：陸游
朝代：宋

細路蟠青壁，層軒倚碧空。
天香下塵世，僧梵起雲中。
藤絡將頹石，松號不斷風。
尤憐扶杖處，直下數飛鴻。
昔人有畫醉僧醉道士醉學究者皆見于傳記及歌詩中予暇日爲各賦一首·醉僧
作者：陸游
朝代：宋

殘雪覆枯顱，手扶短楖栗。
送酒無蘇州，一醉未易得。
青旗獵獵秋風吹，長瓶一吸亦足奇。
但辦道傍常醉倒，不須解作藏真草。
昔人有畫醉僧醉道士醉學究者皆見于傳記及歌詩中予暇日爲各賦一首·醉學究
作者：陸游
朝代：宋

聖師飲百觚，儼然常齋莊。
弟子習禮餘，兕觥躋公堂。
至今遺風被洙泗，諸生雅歌老儒醉。
衣冠簡朴未可輕，安知中無魯二生。
昔人有畫醉僧醉道士醉學究者皆見于傳記及歌詩中予暇日爲各賦一首·醉道士
作者：陸游
朝代：宋

落托在人間，經旬不火食。
醉後上江樓，橫吹蒼玉笛。
大口如盆眼如電，九十老人從小見。
曾携一鶴過岳陽，滿城三日聞酒香。
昔在成都正月七日聖壽寺麻子市初春行樂處也偶晨興聞鄰村守麻有感
作者：陸游
朝代：宋

樂事新年入錦城，城南麻市試春行。
如今老病茅簷底，臥聽兒童嚇雀聲。
昔從戎南鄭日范西叔爲予書小卧屏今三十有八年矣悵然有懷
作者：陸游
朝代：宋

梁州風月今何在，每憶朋儔泪濺裾。
戎幕已如它世事，素屏猶對故人書。
昔日
作者：陸游
朝代：宋

昔日從戎日，身由許國輕。
陣如新月偃，箭作餓鴟鳴。
堅壁臨關守，連營竝渭畊。
至今悲義士，書帛報番情。
春來食不繼戲作
作者：陸游
朝代：宋

久卧窮閻困負薪，何妨掃盡太倉陳。
瘦如飯顆吟詩面，饑似柴桑乞食身。
犧象未應殊斷木，江湖底處有窮鱗。
大冠長劍人看好，不換茅簷一幅巾。
春來食不足戲作
作者：陸游
朝代：宋

饑卧誰能羨屬饜，高懷飽食豈容兼。
分司祿在終難取，束帛恩深獨不霑。
衰謝形容無藥駐，奔馳日月欠膠黏。
兒童拍手看翁醉，山杏溪桃簇帽簷。
春初驟暄一夕梅盡開明日大風花落成積戲作三首·其一
作者：陸游
朝代：宋

暖逼梅花爛漫開，飄零便恐付蒼苔。
更堪連夜風如許，似妒愁人把一杯。
春初驟暄一夕梅盡開明日大風花落成積戲作三首·其三
作者：陸游
朝代：宋

年年爛醉萬梅中，吸酒如鯨到手空。
花欲過時常惜別，今年此別更匆匆。
春初驟暄一夕梅盡開明日大風花落成積戲作三首·其二
作者：陸游
朝代：宋

殘梅零落不禁吹，真是無花空折枝。
堪笑老人風味減，三年不作送梅詩。
春前六日作
作者：陸游
朝代：宋

夜枕夢回春雨聲，曉窗日出春鳥鳴。
典衣沽酒莫辭醉，自有梅花爲解酲。
春和初遷坐堂中
作者：陸游
朝代：宋

九月天始霜，澤中多烈風。
東廂尋丈地，聊以安我躬。
薪炭南山來，地爐晨暮紅。
二月春始和，如蟲思舊螫。
草堂雖褊小，門戶隨事葺。
闢窗對小山，峰嶂爭嶪岌。
筆硯陳橫几，圖書羅矮床。
頡頏燕雀聲，左右蘭茝芳。
有時苦頑痹，杖藜寄相羊。
折花與弄水，自適亦何常。
春夏之交衰病相仍過芒種始健戲作
作者：陸游
朝代：宋

藥裹關心百不知，可憐筆硯鎖蛛絲。
倒壺猶有莫春酒，開卷遂無初夏詩。
户外逢人驚隔濶，燈前顧影嘆支離。
癡頑未伏常愁卧，鼓缶長謡樂聖時。
春夏之交風日清美欣然有賦三首·其一
作者：陸游
朝代：宋

日鑄珍芽開小缶，銀波煮酒湛華觴。
槐陰漸長簾櫳暗，梅子初嘗齒頰香。
戶戶祈蠶喧鼓笛，村村乘雨筑陂塘。
年光何預衰翁事，伴蝶隨鶯也解狂。
春夏之交風日清美欣然有賦三首·其三
作者：陸游
朝代：宋

芳潤園林不似貧，年光無盡逐番新。
來禽顔色不禁雨，摶黍語言如惜春。
身外豈關吾輩事，鏡中已換昔時人。
神僊定未超塵俗，猶插金貂侍帝晨。
春夏之交風日清美欣然有賦三首·其二
作者：陸游
朝代：宋

天遣殘年脫馽鞿，功名不恨與心違。
綠陂細雨移秧罷，朱舫斜陽擘紙歸。
花市丹青賣團扇，象床刀尺製單衣。
白頭曳杖人爭看，共嘆浮生七十稀。
春夏之交鳴鳥百族惟布穀聲最悲急動人戲作十韵
作者：陸游
朝代：宋

春風捨人去，陸子嘆以驚。
欲挽春使回，無奈布穀聲。
春亦何負汝，旦暮聲不停。
或謂布穀者，一氣感使鳴。
春老自當去，微禽彼何情。
上天運四時，斗柄亦崢嶸。
奈何獨私春，欲使久不傾。
南風吹眾綠，一掃紫與赬。
此時豈不佳，乃爾懷不平。
勿作兒女態，起視東郊耕。
春夏雨暘調適頗有豐歲之望喜而有作
作者：陸游
朝代：宋

二十年無赤白囊，人間何地不耕桑。
陂塘處處分秧遍，村落家家煮繭忙。
野老逢年知飽暖，書生隨例得猖狂。
雨餘天氣初清潤，曵履長歌出草堂。
春夕睡覺
作者：陸游
朝代：宋

破衫羸馬老黄塵，人自衰遲歲自新。
積雨恐侵春甲子，昏燈懶守夜庚申。
花枝影轉欹殘月，鼻鼾聲豪撼四鄰。
自笑功名猶有夢，散關金鼓震函秦。
春夜
作者：陸游
朝代：宋

客向燈前老，愁從枕上生。
雨聲添好睡，花氣散餘酲。
舊事談誰聽，新詩鍊不成。
惟當速歸老，鄰父待同耕。
春夜
作者：陸游
朝代：宋

寂寂春將暮，迢迢夜未央。
膏殘燈焰短，杵急藥塵香。
困思棲雙睫，羸軀寄一床。
養慵新有味，初志悔軒昂。
春夜
作者：陸游
朝代：宋

老憊生如寄，春寒夢亦孤。
燈花時自墜，梟語迭相呼。
萬里書難得，三年病未蘇。
窗深不知曉，但覺動林烏。
春夜讀書
作者：陸游
朝代：宋

枉是儒冠遇太平，窮人那許共功名。
枯腸不飽三升稷，皓首猶親二尺檠。
寓世已爲當去客，愛書更付未来生。
夜闌撫几愁無奈，起視離離斗柄傾。
春夜讀書感懷
作者：陸游
朝代：宋

荒林梟獨嘯，野水鵝群鳴。
我坐蓬窗下，答以讀書聲。
悲哉白髮翁，世事已飽更。
一身不自恤，憂國涕縱横。
永懷天寶末，李郭出治兵。
河北雖未下，要是復兩京。
三千同德士，百萬羽林營。
歲周一甲子，不見胡塵清。
賊酋實孱王，賊將非人英。
如何失此時，坐待奸雄生。
我死骨即朽，靑史亦無名。
此詩倘不作，丹心尚誰明。
春寒
作者：陸游
朝代：宋

冉冉年華過上元，梅花如雪照江村。
雲歸翠竇初收雨，人怕清寒懶出門。
香燼已殘爐未冷，客談方劇酒重溫。
尚嫌塵境妨幽致，過埭船聲暮正喧。
春寒
作者：陸游
朝代：宋

故歲無多雪，新春乃爾寒。
柴車歸里社，茅舍老江干。
客熟沽醨啜，孫癡索飯摶。
更憐菘芥長，殊勝仰園官。
春寒
作者：陸游
朝代：宋

漁艇水流去，柴門風自開。
餘寒爲醉地，多病作慵媒。
莎草鋤還出，鷗群去復來。
流年殊衮衮，殘鬢不禁催。
春寒二首·其一
作者：陸游
朝代：宋

滔天來洚水，震瓦戰昆陽。
此敵猶能禦，春寒不可當。
春寒二首·其二
作者：陸游
朝代：宋

高樓墜綠珠，惡客醉珊瑚。
未抵春寒夜，貧翁喪故襦。
春寒復作
作者：陸游
朝代：宋

春寒已解忽復作，病思不堪當語誰。
青燈熒熒耿欲滅，殘雨滴滴休無期。
故人已死夢中見，壯志未忘心自知。
青絲玉井聲轣轆，又是窗白鴉鳴時。
春寒連日不出
作者：陸游
朝代：宋

海棠花入燕泥乾，梅子枝頭已带酸。
老去懶尋年少夢，舂分不減社前寒。
著書敢望垂千載，嗜酒猶須隐一官。
正是閑時無客過，小庭斜日倚闌干。
春思
作者：陸游
朝代：宋

七十老翁身退耕，可憐未減舊風情。
典衣取酒那論價，秉燭看花每到明。
江浦時時逢畫檝，寺樓處處聽新鶯。
此生無復陽關夢，不怕樽前唱渭城。
春思
作者：陸游
朝代：宋

兀兀治聾酒未醒，霏霏潑火雨初晴。
愁看入戶桃花片，閑聽爭巢燕子聲。
百疾侵陵成老大，一春轉盼又清明。
蘭亭禹廟渾如昨，回首兒時似隔生。
春愁
作者：陸游
朝代：宋

春愁茫茫塞天地，我行未到愁先至。
滿眼如雲忽復生，尋人似瘧何由避。
客來勸我飛觥籌，我笑謂客君罷休。
醉自醉倒愁自愁，愁與酒如風馬牛。
春愁曲
作者：陸游
朝代：宋

虙羲至今三十餘萬歲，春秋歲歲常相似。
外大瀛海環九洲，無有一洲無此愁。
我願無愁但歡樂，朱顔緑鬢常如昨。
金丹九轉徒可聞，玉兔千年空擣藥。
蜀姬雙鬟婭姹嬌，醉看恐是海棠妖。
世間無處無愁到，底事難過萬里橋。
春感
作者：陸游
朝代：宋

少時狂走西復東，銀鞍駿馬馳如風。
眼看春去不復惜，只道歲月來無窮。
初逰漢中亦未覺，一飲尚可傾千鍾。
义魚狼藉漾水濁，獵虎蹴蹋南山空。
射堋命中萬人看，毬門對植雙旗紅。
華堂却來弄筆硯，新詩醉草誇坐中。
劍關南山纔幾日，壯氣摧縮成衰翁。
雪霜蕭颯已滿鬢，蛟龍鬱屈空蟠胸。
鄰園杏花忽爛漫，推枕彊起隨逰蜂。
遶看百匝幾嘆息，吹紅洗緑行匆匆。
莫年逢春尚有幾，常恐春去尋無踪。
青錢三百幸可辦，且判爛醉酤郫筒。
春感
作者：陸游
朝代：宋

老厭紛紛懶入城，長亭小市近清明。
隴頭下漏初芸草，陌上吹簫正賣餳。
多病更知生是贅，九原那恨死無名。
但餘一事猶關念，萬里唐安闕寄聲。
春日
作者：陸游
朝代：宋

冷餠細生菜，老翁殊未衰。
仍尋舊旛勝，一笑伴諸兒。
春日
作者：陸游
朝代：宋

平生過眼萬芳菲，晚景收心與世違。
枯槁形骸元自瘦，膏腴田土爲誰肥。
春日
作者：陸游
朝代：宋

春來日日困春酲，徂歲如馳得我驚。
山寺饋茶知穀雨，人家插柳記清明。
登階勃窣晨鷄老，侵路縱橫野草生。
堪嘆筋骸猶健在，强隨丁壯事深耕。
春日
作者：陸游
朝代：宋

節節足足雀噪檐，朱朱白白花窺簾。
坐旁設酒隨時飲，床上堆書信手拈。
寓世無求猶役役，杜門不病亦厭厭。
春濃日永有佳處，睡味著人如蜜甜。
春日
作者：陸游
朝代：宋

車馬閑中絕，衣襦病後寬。
改詩消晝永，賒酒敵春寒。
柳細搓難似，花新染未乾。
歸鴻與來燕，各自管悲歡。
春日
作者：陸游
朝代：宋

遲日園林嘗煮酒，和風庭院㫰新絲。
已過燕子穿簾後，又見鮰魚上市時。
排悶與兒聯小句，破閑留客戰枯棋。
殘年自覓安排處，除却歸休總不宜。
春日二首·其一
作者：陸游
朝代：宋

老夫一臥三山下，兩見城門送土牛。
貧舍春盤還草草，暮年心事轉悠悠。
湖光漲緑分烟浦，柳色揺金映市樓。
藥餌及時身尚健，無風無雨且閑遊。
春日二首·其二
作者：陸游
朝代：宋

久抛朝幘懶重彈，華髮蕭然二寸冠。
不恨凄涼侵晚境，猶能語笑向春盤。
銀杯酒色家家緑，篛笠烟波處處寬。
一片梅花無復在，却嫌新暖換餘寒。
春日六首·其一
作者：陸游
朝代：宋

開盡梅花柳漸青，東風又滿會稽城。
放翁晨起有佳思，婭姹林鶯初試聲。
春日六首·其三
作者：陸游
朝代：宋

桃花輕薄柳花狂，蛺蝶翩翩燕子忙。
惟有龜堂無一事，閉門白日不勝長。
春日六首·其二
作者：陸游
朝代：宋

方池瀲瀲碧波平，曲徑纖纖細草生。
席地幕天君但醉，苦無多日是清明。
春日六首·其五
作者：陸游
朝代：宋

雪山萬疊看不厭，雪盡山青又一奇。
今代江南無畫手，矮箋移入放翁詩。
春日六首·其六
作者：陸游
朝代：宋

怕見公卿懶入城，野橋孤店跨驢行。
天公遣足看山願，白盡髭鬚却眼明。
春日六首·其四
作者：陸游
朝代：宋

巷口東風吹酒旗，老人也惜早春時。
雨來三日泥沒踝，過盡梅花渾不知。
春日園中作
作者：陸游
朝代：宋

杏花開過尚輕寒，盡日無人獨倚闌。
久別名山憑夢到，每思舊友取書看。
塵埃幸已賒腰折，富貴深知欠面團。
老去逢春都有幾，一杯行復送春殘。
春日對花有感
作者：陸游
朝代：宋

夭夭枝頭花，鬰鬰地上草。
方春萬物遂，我乃獨衰槁。
少時喜方藥，晚亦學黄老。
又非愛名宦，壯歲迹已掃。
如何過八十，尚復未聞道。
傴行阡陌間，齒搖而髮縞。
名山可巢居，决去恨不早。
宴坐精思床，猶能養梨棗。
春日小園雜賦二首·其一
作者：陸游
朝代：宋

久矣雲霄鎩羽翰，小園聊得賦春寒。
風生鴨綠紋如織，露染猩紅色未乾。
不向山丘嘆零落，且從兒女話團欒。
人言麥信春來好，湯餅今年慮已寬。
春日小園雜賦二首·其二
作者：陸游
朝代：宋

市塵不到放翁家，繞麥穿桑野徑斜。
夜雨長深三尺水，曉寒留得一分花。
悶從鄰舍分春甕，閑就僧窗試露芽。
自此年光應更好，日驅秧馬聽繅車。
春日暄甚戲作
作者：陸游
朝代：宋

桃杏酣酣蜂蝶狂，兒童相喚踏春陽。
老人自笑還多事，預恐明朝雨壞牆。
春日登小臺西望
作者：陸游
朝代：宋

九十衰翁身尚健，流年過眼如奔電。
憶昔初來對行在，衫鬢青青接英彥。
中間亦嘗走梁益，萬里憑高望鄉縣。
散關驛近柳迎馬，駱谷雪深風裂面。
東歸却尋書生事，誤長諸儒集賢院。
乞身七年罪未除，君恩尚許寬嚴譴。
癡頑亦復病不死，春到故園家釀美。
雨餘草長四野青，日落烟生半山紫。
春日睡起
作者：陸游
朝代：宋

睡起悠然弄衲琴，銅猊半燼海南沉。
淒涼故里逢春處，忠憤孤臣許國心。
水滿鳬鷖初拍拍，雨餘花木已陰陰。
吾兒捩柂淮邊未，歸近清愁轉不禁。
春日絕句八首·其一
作者：陸游
朝代：宋

吏來屢敗哦詩興，雨作常妨載酒行。
忽見家家插楊柳，始知今日是清明。
春日絕句八首·其七
作者：陸游
朝代：宋

介亭南畔排衙石，剝蘚剜苔覓舊題。
讀罷南豐數行字，滿山煙雨共凄迷。
春日絕句八首·其三
作者：陸游
朝代：宋

門前喚擔買芳菲，白髮猶堪插一枝。
舊厭蛙聲今喜聽，牆陰特地作盆池。
春日絕句八首·其二
作者：陸游
朝代：宋

二十四番花有信，一百七日食猶寒。
眼中不是無春色，嘆息衰翁自鮮歡。
春日絕句八首·其五
作者：陸游
朝代：宋

桃李吹成九陌塵，客中又過一年春。
餘寒漠漠城南路，只見鞦韆不見人。
春日絕句八首·其八
作者：陸游
朝代：宋

楊家園裏醉殘春，醉倩傍人拾墮巾。
紅紫飄零不須嘆，東君渠自是行人。
春日絕句八首·其六
作者：陸游
朝代：宋

便恐東皇促駕回，小軒無事且銜杯。
不知何處桃花落，一片飛從屋角來。
春日絕句八首·其四
作者：陸游
朝代：宋

故園蛺蝶最多種，百草長時花亂開。
窮巷春風元不到，一雙誰遣過牆來。
春日訪客于逆旅及郊寺感而有賦
作者：陸游
朝代：宋

底事經年客帝鄉，風光淡沲日初長。
野歌作氣老猶壯，花氣撩人醒亦狂。
店壁拂塵尋舊字，寺樓極目送斜陽。
告歸不過殘春事，杜曲桑麻亦未荒。
春日雜興十二首·其一
作者：陸游
朝代：宋

方塘盎盎带泥渾，遠草青青沒燒痕。
只道雨晴春晝永，歸時不覺已黄昏。
春日雜興十二首·其一〇
作者：陸游
朝代：宋

陰晴不定春猶淺，困健相兼病未蘇。
見說市樓新酒美，杖頭今日一錢無。
春日雜興十二首·其一一
作者：陸游
朝代：宋

乍晴乍雨忽經旬，半醉半醒還過春。
春卧不知庵外事，閑吟聊適夢中身。
春日雜興十二首·其一二
作者：陸游
朝代：宋

行人陌上思悠悠，十里斜陽古渡頭。
一片落花無覓處，只教芳草管閑愁。
春日雜興十二首·其七
作者：陸游
朝代：宋

一枝筇杖一山童，買酒行歌小市中。
莫笑摧頹今至此，當年萬里看春風。
春日雜興十二首·其三
作者：陸游
朝代：宋

小甔有米可續炊，紙鳶竹馬看兒嬉。
但得官清吏不橫，即是村中歌舞時。
春日雜興十二首·其九
作者：陸游
朝代：宋

攪睡禽聲曉傍簷，泥人花氣午穿簾。
歡情老去年年薄，困思春來日日添。
春日雜興十二首·其二
作者：陸游
朝代：宋

南村北村鼓鼕鼕，刲羊刺豕祭潭龍。
一生衣食財取足，百世何妨常作農。
春日雜興十二首·其五
作者：陸游
朝代：宋

出仕常騎禿尾馿，歸休自駕折轅車。
今朝偶遇林夫子，借得齊民一卷書。
春日雜興十二首·其八
作者：陸游
朝代：宋

四十餘年學養生，誰知所得亦平平。
體孱不犯寒時出，路溼常尋乾處行。
春日雜興十二首·其六
作者：陸游
朝代：宋

更事多來見物情，世間常恨太忙生。
花開款款寧爲晚，日出遲遲却是晴。
春日雜興十二首·其四
作者：陸游
朝代：宋

夜夜燃薪暖絮衾，禺中一飯直千金。
身爲野老已無責，路有流民終動心。
春日雜賦五首·其一
作者：陸游
朝代：宋

羈懷病思正厭厭，詩卷漁竿信手拈。
老境何嘗忘一笑，春風也解到窮閻。
殘花滿地無餘萼，新筍掀泥已露尖。
轉老轉窮君勿笑，熊蹯魚腹豈容兼。
春日雜賦五首·其三
作者：陸游
朝代：宋

江湖放浪水雲人，藥物枝梧夢幻身。
移竹南窗初試筍，掃花北陌旋成塵。
窮忙自笑常終日，老健猶能不負春。
未遂初心惟一事，乞薪賒米惱吾鄰。
春日雜賦五首·其二
作者：陸游
朝代：宋

鬢毛八九已成霜，此際逢春只自傷。
苦雨不容花抵敵，餘寒猶賴酒禁當。
退紅衣焙熏香冷，古錦詩囊覓句忙。
堪笑散人閑事業，西窗容易又斜陽。
春日雜賦五首·其五
作者：陸游
朝代：宋

人生覓飯元多術，最下方爲祿代耕。
脫却朝衫猶老健，快如苦雨得春晴。
鳥聲頻喚五更夢，花氣頓醒三日酲。
最喜晨興聞剝啄，吾兒書札到柴荆。
春日雜賦五首·其四
作者：陸游
朝代：宋

乞得身歸剡曲邊，衡門茅舍共蕭然。
向來誤計守書冊，此日遣愁無酒錢。
俗客妬閑來衮衮，流年欺老去翩翩。
梨花楊柳清明過，且向江村剩放顛。
春日雜題六首·其一
作者：陸游
朝代：宋

梅花三十本，圍以疏竹籬。
入春甫十日，開遍南北枝。
少年輕節物，老大復苦衰。
坐見零落盡，一杯初未持。
春日雜題六首·其三
作者：陸游
朝代：宋

野水如棋枰，所至各成村。
炊烟出茆屋，碓聲隔柴門。
樹陰同戲兒，多已長子孫。
安居無暴斂，何以報國恩。
春日雜題六首·其二
作者：陸游
朝代：宋

春雨路易乾，雨止即可行。
梅花落無餘，蘭芽亦已生。
好鳥何山來，向我飛復鳴。
行矣東郊路，藉草作清明。
春日雜題六首·其五
作者：陸游
朝代：宋

客路行無窮，漁唱聽不厭。
濤江西限吳，雲岫南入剡。
蹇驢過小市，高柳擁孤店。
去去望前村，鴉歸烟欲斂。
春日雜題六首·其六
作者：陸游
朝代：宋

蒲柳深復淡，桃李白間紅。
東皇一稅駕，萬物酣春風。
烟村在何許，小屏團扇中。
一笑喚稚子，相扶上短篷。
春日雜題六首·其四
作者：陸游
朝代：宋

春陰不成雨，正作卵色天。
花開路無塵，楊柳摇輕烟。
佳哉冷淘時，槐芽雜豚肩。
長安墮胡虜，况說野狐泉。
春早得雨二首·其一
作者：陸游
朝代：宋

春早得甘澍，村鄰喜欲狂。
天公終老手，處處出新秧。
春早得雨二首·其二
作者：陸游
朝代：宋

稻陂方渴雨，蠶箔却憂寒。
更有難知處，朱門惜牡丹。
春晚
作者：陸游
朝代：宋

五十六翁身百憂，年来轉覺此生浮。
山川信美故鄉遠，天地無情雙鬢秋。
社後燕如歸客至，春殘花不爲人留。
一觴一詠從来事，莫笑扶衰又上樓。
春晚
作者：陸游
朝代：宋

今年病過春，得健春欲盡。
更堪風雨横，紅濕棲緑潤。
一笑本自難，造物復爾吝。
榆荚堆平堦，柳絮飛作陣。
塵埃生破榼，霜雪滿衰鬢。
平生慕陶謝，著語終不近。
春晚
作者：陸游
朝代：宋

南陌東阡自在身，黄塵不污接䍦巾。
無方可染星星鬢，有酒能留盎盎春。
下豉已添蓴菜美，銜泥又見燕巢新。
作公何益辛毗事，且是人間九十人。
春晚
作者：陸游
朝代：宋

强尋殘夢苦難成，推枕搘藤繞舍行。
新漲生波漁艇活，晨曦送暖客衣輕。
烟迷芳草蒼茫色，鵲占高枝嚄唶聲。
老病自憐猶嗜學，誦書家塾羨諸生。
春晚
作者：陸游
朝代：宋

新綠成陰小雨時，幅巾蕭散與閑宜。
燕歸赴訴經年別，鶯晚分疏出谷遲。
曉枕呼兒投宿酒，暮窗留客算殘棋。
翛然此意風塵表，正恐羲皇未必知。
春晚
作者：陸游
朝代：宋

萍葉青浮水，蛙聲鬧徹明。
川雲時聚散，天氣半陰晴。
杏子爭梅結，鳩巢後鵲成。
吾儕亦有役，過社更深耕。
春晚
作者：陸游
朝代：宋

落絮飛花又滿城，年光大半付春酲。
蹇馿閑後詩情減，陣馬拋來髀肉生。
少日雕蟲真小技，暮年畫餠更虛名。
囊中幸有黄庭在，安得高人與細評。
春晚
作者：陸游
朝代：宋

雨足人家插稻秧，蠶生鄰女采桑黄。
萬花掃迹春將暮，百草吹香日正長。
閑覓啼鶯穿北崦，戲隨飛蝶過東岡。
飄然且喜身彊健，不怪兒曹笑老狂。
春晚久雨排悶
作者：陸游
朝代：宋

積雨暗村墟，幽居雜蛙蚓。
泥潦欲升階，几席或生菌。
壯年多重膇，况我抱宿疢。
下床躡高屐，顧影輒自哂。
客來入我戶，亦復爲嘆憫。
胡不徙高原，再拜謝不敏。
春晚二首·其一
作者：陸游
朝代：宋

客夢初回夜漏殘，東村想見杏花繁。
未能便逐啼鴉起，自掩屏風護曉寒。
春晚二首·其一
作者：陸游
朝代：宋

寂寞又過桃李時，東園微雨草離離。
破囷食外有餘粟，殘髮白中生黑絲。
小疾已能忘藥石，餘年寧復問蓍龜。
飾巾待盡從來事，閉戶燒香更不疑。
春晚二首·其一
作者：陸游
朝代：宋

窗戶迎新燕，階除集乳鴉。
欲知春已暮，地上亦無花。
春晚二首·其一
作者：陸游
朝代：宋

門巷蕭條老病侵，春晴方快又春陰。
啄吞自笑如孤鶴，導引何妨效五禽。
雨洗杏花紅欲盡，日烘楊柳綠初深。
雛鶯寧有平生舊，也傍茆簷送好音。
春晚二首·其二
作者：陸游
朝代：宋

思與春爲別，匆匆置一樽。
明年尚强健，扶杖候柴門。
春晚二首·其二
作者：陸游
朝代：宋

村巷泥深晝掩門，倚闌搔首一消魂。
花經風雨人方惜，士在江湖道更尊。
擘浪忽看魚對躍，入雲時見鶴孤鶱。
向來莘渭今安在，嘆息誰能起九原。
春晚二首·其二
作者：陸游
朝代：宋

正見山陂草木芽，狂風忽掃萬枝花。
病懷久已忘春事，老眼猶能惜物華。
枕上有詩頻自改，尊中無酒不妨賒。
昔人漫道傷幽獨，野鶴分巢即是家。
春晚二首·其二
作者：陸游
朝代：宋

湖上春寒雁已歸，宿酲殘夢兩依依。
也知晨起元無事，窗白爐紅且攬衣。
春晚出遊六首·其一
作者：陸游
朝代：宋

風急名花紛絳雪，土鬆香草出瑶簪。
且呼野艇西村去，未必微雲便作陰。
春晚出遊六首·其三
作者：陸游
朝代：宋

柳暗人家水滿陂，放翁隨處曳筇枝。
村深麥秀蠶眠後，日暖鳩鳴鵲乳時。
春晚出遊六首·其二
作者：陸游
朝代：宋

王孫草生與階齊，女郎花發乳鶯啼。
街頭賣酒處處賤，信脚覓醉無東西。
春晚出遊六首·其五
作者：陸游
朝代：宋

岌岌高丘近道邊，寂寥翁仲卧荒烟。
生前意氣今何在，寒食無人挂紙錢。
春晚出遊六首·其六
作者：陸游
朝代：宋

鳴機裂素製春衣，煮酒香清雁鶩肥。
倒社相呼共行樂，三撾鼓近是船歸。
春晚出遊六首·其四
作者：陸游
朝代：宋

禹吾無間聖所嘆，治水殆與天同功。
三千年事一炊頃，窆石嵯峨烟靄中。
春晚南堂晨起二首·其一
作者：陸游
朝代：宋

秋風樹瘦勁，春露葉扶疏。
夙興立堂上，短髮未暇梳。
高謝世俗攖，遊於物之初。
青黄災斷木，三四調群狙。
長生豈有巧，要令方寸虛。
今年幸差健，小雨聊荷鋤。
春晚南堂晨起二首·其二
作者：陸游
朝代：宋

春陽染柳條，春風落花片。
化工本無心，誰與催漏箭。
俯仰財幾時，梁間有雛燕。
人亦隨物遷，蒼然鏡中面。
要當心鐵石，先登酣百戰。
我豈兒女哉，秋風感團扇。
春晚即事四首·其一
作者：陸游
朝代：宋

桑麻夾道蔽行人，桃李隨風旋作塵。
煜煜紅燈迎婦擔，鼕鼕畫鼓祭蠶神。
春晚即事四首·其三
作者：陸游
朝代：宋

漁村樵市過殘春，八十三年老病身。
殘虜遊魂苗渴雨，杜門憂國復憂民。
春晚即事四首·其二
作者：陸游
朝代：宋

小時抵死願春留，老大逢春去即休。
今歲禹祠纔一到，安能分日作遨遊。
春晚即事四首·其四
作者：陸游
朝代：宋

龍骨車鳴水入塘，雨來猶可望豐穰。
老農愛犢行泥緩，幼婦憂蠶采葉忙。
春晚嘆
作者：陸游
朝代：宋

一風已快晴，微雲復成雨。
盛麗女郎花，坐看委泥土。
蜂房蜜已熟，科斗生兩股。
堂堂一年春，結束聽杜宇。
老夫久卧疾，乃復健如許。
便當裹米粣，爛醉作端午。
春晚園中作
作者：陸游
朝代：宋

杏子青青梅子酸，山園轉眼又春殘。
老懷豈復小年樂，病骨不禁清曉寒。
學術背時甘義墮，功名無路久心闌。
蠶收麥熟吾何恨，但遣銀杯似海寬。
春晚坐睡忽夢泛舟飲酒樂甚既覺悵然有賦
作者：陸游
朝代：宋

夢泛扁舟逸興多，畫橈揺蕩麴生波。
微風蔌蔌生蒲葦，小雨霏霏濕芰荷。
舞落烏紗從歲去，歌酣白紵奈情何。
年来惟覺華胥樂，莫遣茶甌戰睡魔。
春晚小飲
作者：陸游
朝代：宋

病卧虛齋一味慵，今年春事又成空。
籜龍奮迅風雷際，木筆凋零霧雨中。
平野草深黄犢健，斷溪水長畫船通。
小兒偶得官樓酒，鱟醢鰌乾一醉同。
春晚感事二首·其一
作者：陸游
朝代：宋

據鞍千里何曾病，閉戶安眠百病生。
每憶嘉陵江上路，插花藉草醉清明。
春晚感事二首·其二
作者：陸游
朝代：宋

寒食梁州十萬家，鞦韆蹴鞠尚豪華。
犢車轣轆歸城晚，爭碾平蕪入亂花。
春晚懷山南四首·其一
作者：陸游
朝代：宋

梨花堆雪柳吹綿，常記梁州古驛前。
二十四年成昨夢，每逢春晚即凄然。
春晚懷山南四首·其三
作者：陸游
朝代：宋

梁州一別幾清明，常憶西郊信馬行。
桃李成塵總閑事，梨花楊柳最關情。
春晚懷山南四首·其二
作者：陸游
朝代：宋

壯歲從戎不憶家，梁州裘馬鬭豪華。
至今夜夜尋春夢，猶在吳園藉落花。
春晚懷山南四首·其四
作者：陸游
朝代：宋

身寄江湖兩鬢霜，金鞭朱彈夢猶狂。
遥知南鄭城西路，月與梨花共斷腸。
春晚懷故山
作者：陸游
朝代：宋

吾廬烟樹間，正占湖一曲。
遠山何所似，䰀鬌千髻綠。
近山更可人，連娟兩眉蹙。
澗蟠偃蓋松，路暗圍尺竹。
海棠雖妍華，態度終不俗。
最奇女郎花，宛有世外躅。
雖云懶出遊，閉戶樂事足。
年來殊失計，久耗太倉粟。
淖糜不救口，斷簡欲滿屋。
兀兀不知春，青燈伴幽獨。
春晚書懷
作者：陸游
朝代：宋

萬里西逰爲覔詩，錦城更付一官癡。
脱巾漉酒從人笑，拄笏看山頗自奇。
疏雨池塘魚避釣，曉鶯窗户客争棋。
老來怕與春爲别，醉過殘紅滿地時。
春晚書懷三首·其一
作者：陸游
朝代：宋

吹盡郊原萬點紅，燕梁考室亦匆匆。
老來偏覺歲華速，客裏忽驚春事空。
病有藥方傳肘後，懶無詩句付囊中。
歸心日夜隨江水，只欲東門覓短篷。
春晚書懷三首·其三
作者：陸游
朝代：宋

老客天涯心尚孩，惜春直欲挽春回。
長繩縱繫斜陽住，右手難移故國來。
暑近蚊雷先隠轔，雨前螘垤正崔嵬。
茹芝却粒終無術，萬事惟須付一杯。
春晚書懷三首·其二
作者：陸游
朝代：宋

經春淹泊錦官城，作箇歸期苦未成。
老向軒裳增力量，病於風月減心情。
官閑有味緣高臥，酒貴無憂爲細傾。
憶探梅花如昨日，西齋榆莢與階平。
春晚書村落間事
作者：陸游
朝代：宋

千古會稽城，閭閻樂太平。
豐年觀米價，霽色聽禽聲。
俗儉憎浮侈，民淳力釣耕。
豳詩有七月，字字要躬行。
春晚書齋壁
作者：陸游
朝代：宋

海棠已成雪，桃李不足言。
纖纖麥被野，鬰鬰桑連村。
稚蠶細如螘，杜宇號朝昏。
展墓秫餌美，坐社黍酒渾。
早筍漸上市，青韭初出園。
老夫下箸喜，盡屏雞與豚。
幽居亦何樂，且洗兩耳喧。
呼兒燒柏子，悠然坐東軒。
春晚村居
作者：陸游
朝代：宋

一事元無可得忙，悠然半醉倚胡床。
牡丹枝上青春老，燕子聲中白日長。
身世已如風六鷁，文章仍似閏黄楊。
太平有象無人識，南陌東阡擣麨香。
春晚村居雜賦絕句六首·其一
作者：陸游
朝代：宋

作堤蜿蜿六百尺，西崦東村成一家。
春雨乍晴桑吐葉，秋風初冷稻吹花。
春晚村居雜賦絕句六首·其三
作者：陸游
朝代：宋

一篙湖水鴨頭綠，千樹桃花人面紅。
茆舍青帘起余意，聊將醉舞答春風。
春晚村居雜賦絕句六首·其二
作者：陸游
朝代：宋

鵝兒草綠侵行路，帔子花明照屋除。
處處乞漿俱得酒，杖頭何恨一錢無。
春晚村居雜賦絕句六首·其五
作者：陸游
朝代：宋

澆書滿挹浮蛆瓮，攤飯横眠夢蝶床。
莫笑山翁見機晚，也勝朝市一生忙。
春晚村居雜賦絕句六首·其六
作者：陸游
朝代：宋

午枕閉門無客攪，夜燈開卷有兒同。
若爲牋與天公道，盡乞餘生向此中。
春晚村居雜賦絕句六首·其四
作者：陸游
朝代：宋

朝書牛券拈枯筆，暮祭蠶神酌凍醪。
閑放無憂窮有意，傍人錯羡此翁高。
春晚泛湖歸偶賦
作者：陸游
朝代：宋

十日雨晴湖水深，暖催新綠上橫林。
分泥海燕穿花徑，带犢吳牛傍柳陰。
夏近漸低遊舫價，日斜殊費寺樓吟。
歸來支枕還無事，一縷微烟看水沉。
春晚用對酒韵
作者：陸游
朝代：宋

吾今歸哉復歸哉，草堂正對湖山開。
座銘漆園養生主，屏列柴桑歸去來。
一閑可敵八珍美，驪駒在門端可起。
不緣老病日日增，世味從來淡如水。
故人誰非白頭新，况復眼中無故人。
但餘一恨未免嘆，掩關睡過今年春。
春晚簡陳魯山
作者：陸游
朝代：宋

春工我輩人，可許不待面。
欲老更增奇，原野紅緑遍。
向來苦摧傷，零雨雜飛霰。
豈知袖此手，天定乃徐見。
吾齋萬花間，輕衫稱團扇。
飛花點書冊，戲蝶遊几研。
吾衰未忘情，小句亦倩絢。
持問陳元龍，試乞語一轉。
春晚自近村歸
作者：陸游
朝代：宋

山陰道上柳如絲，策蹇悠悠信所之。
曲水已過修禊集，餘寒不減試燈時。
貧猶自力常謀醉，病不能閑日賦詩。
誰道茅簷苦幽獨，一鈎新月是相知。
春晚至山中因訪陳道人
作者：陸游
朝代：宋

一春衰病集殘骸，太息流塵覆酒杯。
僧鉢始知蓴菜老，佛瓶初見杏花開。
蘋溪小雨成幽討，松院斜陽又獨来。
不爲愛閑從野叟，年来萬事學低摧。
春晚苦雨
作者：陸游
朝代：宋

垂老卧村墅，餘寒欺病身。
雞猶未忘旦，雨欲不容春。
忽忽花時過，茫茫草色勻。
蓴絲已上市，一飯未傷貧。
春晚閑步門外
作者：陸游
朝代：宋

病退扶行力尚微，悠然隨意出荆扉。
蜂貪釀蜜爭花去，燕喜分泥傍水飛。
午渴坼瓶嘗煮酒，晴暄開笥換單衣。
躊躇已久歸猶懶，更向溪頭坐釣磯。
春晚雜興六首·其一
作者：陸游
朝代：宋

寂寂野人家，柴扉傍水斜。
僧分晨鉢筍，客共午甌茶。
燕戶添新土，蛛絲罥落花。
悠然便終日，惟此送年華。
春晚雜興六首·其三
作者：陸游
朝代：宋

池面萍初紫，牆頭杏已青。
携兒撐小艇，留客坐孤亭。
相法無侯骨，生年直酒星。
正須遺萬事，莫遣片時醒。
春晚雜興六首·其二
作者：陸游
朝代：宋

澤國固多雨，暮春猶薄寒。
兒童葺茶舍，婦女賽蠶官。
閱世年雖往，爲農興未闌。
窮途得一飽，亦足慰艱難。
春晚雜興六首·其五
作者：陸游
朝代：宋

病瘍無意緒，閉戶作生涯。
草草半盂飯，悠悠一碗茶。
笑穿居士屩，閑看女郎花。
莫問明朝事，忘家即出家。
春晚雜興六首·其六
作者：陸游
朝代：宋

青梅薦煮酒，綠樹變鳴禽。
處世已如客，傷春無復心。
焚香惟默坐，曳杖亦幽尋。
一日悠然過，深慚惜寸陰。
春晚雜興六首·其四
作者：陸游
朝代：宋

小市湖橋北，幽居石埭西。
蒲深姑惡哭，樹密秭歸啼。
山茗封青箬，村酤坼赤泥。
平生汗簡手，投老慣扶犁。
春晚雨中作
作者：陸游
朝代：宋

冉冉流年不貸人，東園青杏又嘗新。
方書無藥醫治老，風雨何心斷送春。
樂事久歸孤枕夢，酒痕空伴素衣塵。
畏途回首濤瀾惡，賴有雲山著此身。
春晚風雨中作
作者：陸游
朝代：宋

箕踞藜床岸幅巾，何妨病酒住湖濱。
駕風浪作連三日，掃地花空又一春。
樂事清宵當秉燭，畏途平地有摧輪。
頽然耐辱君無怪，元是人間澹蕩人。
春晴
作者：陸游
朝代：宋

一庭舞絮鬭身輕，百尺遊絲弄午晴。
静喜香烟縈曲几，臥驚玉子落紋枰。
新春易失遽如許，薄宦忘歸何似生。
安得一船東下峽，江南江北聽鶯聲。
春晴
作者：陸游
朝代：宋

南陌爭牛事已非，綵山又近放燈期。
風和已染柳千縷，山冷未開茶一旗。
酒病況當人别後，春光偏在雪晴時。
道傍笑我清狂在，馬上看山細詠詩。
春晴
作者：陸游
朝代：宋

春如人易老，愁與漏俱長。
酒著多思睡，花熏直欲狂。
新晴乾蝶翅，微暖滑鶯吭。
誰見龜堂叟，搘藤送夕陽。
春晴
作者：陸游
朝代：宋

柳未吹綿筍未抽，春郊風日正清柔。
疏疏簾影供高卧，裊裊輿竿嬾出遊。
無客共謀良夜醉，有花空動故年愁。
雲生祇恐還成雨，自向園頭聽鵓鳩。
春晴二首·其一
作者：陸游
朝代：宋

雨斷雲歸兩作晴，夕陽鼓角動高城。
客愁正得酒排去，草色直疑烟染成。
鶑爲風和初命友，鷗緣水長欲尋盟。
不須苦問春深淺，陌上吹簫已賣餳。
春晴二首·其二
作者：陸游
朝代：宋

常年春日少春晴，拂面今朝暖吹輕。
水閣家家橫小舫，園亭處處聽新鶑。
桃花不管詩人老，菖葉空催野叟耕。
自笑此生餘幾許，銅駝荆棘尚關情。
春晴出遊
作者：陸游
朝代：宋

一春彊半病，頗廢山澤遊。
今晨忽良已，風日亦清柔。
朝飡具冷餅，瘦骨辭重裘。
稺荷出溝港，芳杜滿汀洲。
勿言酒苦薄，一笑失百憂。
且當詠尋壑，詎必賦登樓。
春晴出遊
作者：陸游
朝代：宋

芳樹參差葉已成，園林隨處聽鶯聲。
遊人正樂還興嘆，造物無心却有情。
糝徑落紅猶可藉，漲溪分緑已堪耕。
蘭亭禹廟年年好，剩伴鄉鄰醉太平。
春晴暄甚花開略無餘矣賦以寓感
作者：陸游
朝代：宋

常年看花時，輒苦風雨厄。
今年獨異此，遊人滿阡陌。
翩翩出聯騎，往往醉墮幘。
轉盼桃杏空，遂見辛夷坼。
海棠尤可念，不耐暖日炙。
胭脂成白雪，其意亦自惜。
曾未淹旬時，春事欲掃迹。
安得愛花心，堅頑如鐵石。
春晴暄甚逰西市施家園
作者：陸游
朝代：宋

税駕名園半日留，逰絲飛蝶晚悠悠。
驟暄不爲海棠計，長晝只添鸚鵡愁。
老去自驚詩酒減，客中偏覺歲時遒。
東風好爲吹歸夢，著我松江弄釣舟。
春晴泛湖入城
作者：陸游
朝代：宋

春色初回杜若洲，隔烟時見矯輕鷗。
嵩雲緱月年年夢，楚柁吳檣處處愁。
魚躍銀刀論網買，酒傾綠蟻滿杯浮。
前生杜牧吾身是，又向江南遍倚樓。
春晴泛舟
作者：陸游
朝代：宋

兒童莫笑是陳人，湖海春回發興新。
雷動風行驚蟄戸，天開地闢轉鴻鈞。
鱗鱗江色漲石黛，嫋嫋柳絲揺麴塵。
欲上蘭亭却回棹，笑談終覺愧清真。
春晴登小臺
作者：陸游
朝代：宋

不管筇枝破綠苔，閑穿萬竹上荒臺。
幽花經雨自開落，啼鳥喜晴時去來。
河岸家家裝彩舫，兒曹處處唱青梅。
誰家老子癡頑甚，看改新元十一回。
春晴自雲門歸三山
作者：陸游
朝代：宋

乍行春野眼增明，漸減春衣體倍輕。
人賣山茶先穀雨，鴉隨墦祭過清明。
柳塘水滿雙鳧戲，稻隴泥深一犢行。
晚到三橋泛舟去，掩關不復畏重城。
春曉
作者：陸游
朝代：宋

初見天窗一點明，旋看曉色到簷楹。
衾裯溫暖留殘夢，鳥雀呼鳴報快晴。
雖喜心隨年愈老，却愁事與日俱生。
平川漫漫烟蕪綠，筋力猶堪給耦耕。
春曉
作者：陸游
朝代：宋

喔喔雞號野，昏昏月挂樓。
夢隨殘漏斷，愁伴宿酲留。
壯士看清鏡，春寒著弊裘。
拂窗新柳色，最憶錦江頭。
春曉有感
作者：陸游
朝代：宋

山杏溪桃續續開，緩歌誰與共傳杯。
年来只有追歡夢，百舌無情又喚回。
春曉東郊送客
作者：陸游
朝代：宋

雨餘氣清潤，迨我送客時。
翻翻車蓋風，五里城東陂。
初旭斂花房，晨露流桐枝。
南山卷濕翠，更覺光景奇。
澄潭集魚艇，村路亞酒旗。
欲歸且復留，造物成吾詩。
春望
作者：陸游
朝代：宋

天地回春律，山川掃積陰。
波光迎日動，柳色向人深。
霑灑憂時泪，飛騰滅虜心。
人扶上危榭，未廢一長吟。
春欲盡天氣始佳作詩自娛
作者：陸游
朝代：宋

浮雲飛盡見青天，拄杖閑拈瘦倚肩。
漸喜綠秧分䆉䅉，又看畫柱坼鞦韆。
雞豚雜遝祈蠶社，鼓笛喧譁競渡船。
惟有此翁無一事，閉門贏得日高眠。
春殘
作者：陸游
朝代：宋

石鏡山前送落暉，春殘回首倍依依。
時平壯士無功老，鄉遠征人有夢歸。
苜蓿苗侵官道合，蕪菁花入麥畦稀。
倦逰自笑摧頺甚，誰記飛鷹醉打圍。
春殘
作者：陸游
朝代：宋

老堕空山裏，春殘白日長。
庸醫司性命，俗子議文章。
燭映一池墨，風飄半篆香。
箇中有佳處，袖手看人忙。
春盡記可喜數事
作者：陸游
朝代：宋

微雨洗浮埃，蒼顔一笑開。
僧招行藥圃，兒報得琴材。
病退初嘗酒，春殘已過災。
鄰家賽神會，自喜亦能來。
春盡遣懷
作者：陸游
朝代：宋

裊裊爐香晝掩扉，殘年真是解塵鞿。
青{食茲}旋擣通鄰好，白葛新裁製暑衣。
避日小魚穿藻去，倚風輕燕拂簾飛。
要知名宦非初意，三十年前已念歸。
春社四首·其一
作者：陸游
朝代：宋

桑眼初開麥正青，勃姑聲裏雨冥冥。
今朝有喜君知否，到處人家醉不醒。
春社四首·其三
作者：陸游
朝代：宋

柴門西畔枕陂塘，社雨新添一尺强。
臺省諸公方衮衮，故應分喜到耕桑。
春社四首·其二
作者：陸游
朝代：宋

社肉如林社酒濃，鄉鄰羅拜祝年豐。
太平氣象吾能說，盡在鼕鼕社鼓中。
春社四首·其四
作者：陸游
朝代：宋

太平處處是優場，社日兒童喜欲狂。
且看參軍喚蒼鶻，京都新禁舞齋郎。
春社日效宛陵先生體四首·社肉
作者：陸游
朝代：宋

社日取社豬，燔炙香滿村。
饑鴉集街樹，老巫立廟門。
雖無牲牢盛，古禮亦略存。
醉歸懷餘肉，霑遺徧諸孫。
春社日效宛陵先生體四首·社酒
作者：陸游
朝代：宋

農家耕作苦，雨暘每關念。
種黍蹋麴糵，終歲勤收斂。
社甕雖草草，酒味亦醇釅。
長歌南陌頭，百年應不厭。
春社日效宛陵先生體四首·社雨
作者：陸游
朝代：宋

開歲纔幾時，春社忽已及。
茫茫草色深，蕭蕭雨聲急。
扶犁行白水，不惜芒屨溼。
村童更可憐，赤脚牛背立。
春社日效宛陵先生體四首·社鼓
作者：陸游
朝代：宋

酒旗三家市，烟草十里陂。
林間鼓鼕鼕，迨此春社時。
飲福父老醉，嵬峨相扶持。
君勿輕此聲，可配豐年詩。
春社有感
作者：陸游
朝代：宋

憔悴前朝白髮郎，祠庭賦祿玷恩光。
寸心未與年俱老，萬事惟憑酒暫忘。
穿仗兩曾觀揖遜，扶犂獨幸返耕桑。
耆年凋落還堪嘆，社飲推排冠一鄉。
春老
作者：陸游
朝代：宋

春色垂垂老，山家處處忙。
園丁賣菰白，蠶妾采桑黄。
候雨占秧信，催兒築麥場。
醉眠官道上，人爲護牛羊。
春耕
作者：陸游
朝代：宋

今年液水滿西疇，父老人人卜有秋。
只要耕犁及時節，裹茶買餅去租牛。
春耕
作者：陸游
朝代：宋

去蜀歸吳會，真成萬里行。
窮通竟安在，恩怨兩皆平。
文字妨求道，杯觴害養生。
餘年猶有幾，買犢事春耕。
春興
作者：陸游
朝代：宋

暖靄催桑眼，晴光長草心。
沙平看卧犢，密葉聽鳴禽。
買酒貧爲祟，登山病不禁。
終年惟一褐，捫虱又春深。
春興
作者：陸游
朝代：宋

萬事不關身，翛然一幅巾。
雖非愛酒伴，猶是别花人。
領略琴書意，掃空車馬塵。
東阡與南陌，隨處夢殘春。
春薺
作者：陸游
朝代：宋

食案何蕭然，春薺花若雪。
從今日老硬，何以供采擷。
山翁垂八十，忍貧心似鐵。
那須萬錢筯，養此三寸舌。
軟炊香秔飯，幸免煩祝噎。
一瓢亦已泰，陋巷時小啜。
春行
作者：陸游
朝代：宋

九日春陰一日晴，强扶衰病此閑行。
猩紅带露海棠溼，鴨綠平堤湖水明。
酒賤柳陰逢醉卧，土肥稻壟看深耕。
山翁莫道渾無用，解與明時說太平。
春行
作者：陸游
朝代：宋

篛帽絲絲雨，芒鞋策策泥。
柳斜風带北，花斂日平西。
社酒誇新壓，春蕪喜遍犁。
深村無客過，父子自扶携。
春詠四首·其一
作者：陸游
朝代：宋

方舟衝破湖波綠，聯騎蹋殘花徑紅。
七十年間人換盡，放翁依舊醉春風。
春詠四首·其三
作者：陸游
朝代：宋

蘭亭路上換春衣，梅市橋邊送夕暉。
聞有水仙翁是否，輕舟如葉槳如飛。
春詠四首·其二
作者：陸游
朝代：宋

熟食從來少天色，東吳况是足春寒。
城南藉草可痛飲，安得酒腸如海寬。
春詠四首·其四
作者：陸游
朝代：宋

沈家園裏花如錦，半是當年識放翁。
也信美人終作土，不堪幽夢太匆匆。
春近
作者：陸游
朝代：宋

曆授人時後，天回斗柄初。
農疇興耒耜，家塾盛詩書。
縹緲雙鳬舄，咿啞一鹿車。
山翁喜春近，隨處狎樵漁。
春近
作者：陸游
朝代：宋

短褐枯筇老病身，龍鍾也復喜新春。
已知不解多年住，且作都無一事人。
簷角鳥聲呼醉夢，室中花氣襲衣巾。
朝來更有欣然處，一筯山蔬勝八珍。
春近
作者：陸游
朝代：宋

開禧忽見第三春，身寄楓林野水濱。
吾道幸逢天道在，物華又與歲華新。
郊原處處堪行樂，道路人人可問津。
剩辦青鞋并布襪，若耶已報綠生鱗。
春近山中即事三首·其一
作者：陸游
朝代：宋

乞得松楠手自栽，結茅聊喜避風埃。
百年孰與夢長短，萬事只如雲去來。
雪後梅花初半吐，身閑樽酒盍頻開。
錦官城外青羊路，常記當年小獵回。
春近山中即事三首·其三
作者：陸游
朝代：宋

世亂王孫泣路隅，時平野老醉相扶。
種榿正可三年大，愛竹何曾一日無。
細路迢迢上雲雨，輕舟渺渺入菰蒲。
暮歸剩欲談幽勝，安得丹青爲作圖。
春近山中即事三首·其二
作者：陸游
朝代：宋

節物貧家有故常，春盤臘粥逐時忙。
悠悠歲月催雙鬢，草草雞豚薦一觴。
人意自殊平日樂，梅花寧減故時香。
小園新展西南角，挂樹青蘿百尺長。
春遊
作者：陸游
朝代：宋

右軍不復見清真，賞會猶須我輩人。
幽夢斷時雞唱曉，短章成處鳥呼春。
出山茶筍村墟鬧，上市蓴鱸匕筯新。
速覓一壺隨處醉，風吹紅紫半成塵。
春遊
作者：陸游
朝代：宋

平生樂行役，不耐常閉户。
今朝新雨霽，一笑整巾屨。
青猿導幽蹊，春草伴微步。
雖云尊酒薄，蔬果亦略具。
辛夷發高枝，楊柳吹墮絮。
行歌不知遠，落日呼野渡。
横林已棲鴉，淺水猶立鷺。
歸来意頗豪，古錦有新句。
春遊
作者：陸游
朝代：宋

春風堤上草萋萋，草軟沙平護馬蹄。
似蓋微雲纔障日，如絲細雨不成泥。
千秋觀裏逢新燕，九里山前聽午雞。
追憶舊遊愁滿眼，綵船曾繫畫橋西。
春遊
作者：陸游
朝代：宋

梅市移舟過古城，此行亦未闕逢迎。
負薪野老無妻子，施藥山人隠姓名。
風雨偏宜宿茅店，鹽醯不遣到藜羹。
宣和版籍今誰在，似是天教樂太平。
春遊
作者：陸游
朝代：宋

鏡湖春遊甲吳越，鶯花如海城南陌。
十里笙歌聲不絕，不待清明寒食節。
青絲玉瓶挈新釀，細柳穿魚初出浪。
花外金羈絡雪駒，橋邊翠幙圍螭舫。
怕雨愁陰人未知，時時微雨却相宜。
養花天色君須記，正在輕雲嫩靄時。
春遊二首·其一
作者：陸游
朝代：宋

杏花天氣喜新晴，白首書生樂太平。
小陌鞦韆雖隔世，名園祓禊尚關情。
山林自古流觴地，絃管誰家送酒聲。
蒓菜鮆魚初滿市，莫將羊酪敵南烹。
春遊二首·其二
作者：陸游
朝代：宋

窮愁終日竟胡爲，老健人間自一奇。
每駕柴車遊古寺，間騎竹馬伴群兒。
登臨蘭渚流觴地，蕭散狐泉冷餅時。
綀布單衣白羽扇，路傍人總道相宜。
春遊絕句
作者：陸游
朝代：宋

一百五日春郊行，三十六溪春水生。
千秋觀裏逢急雨，射的峰前看晚晴。
春遊至樊江戲示坐客
作者：陸游
朝代：宋

江頭蕭蕭春色暮，柳陰遊魚飽飛絮。
芼羮箭筍美如玉，點豉絲蒓滑縈筯。
銀鞍烏帽尋春客，朱户青旗沽酒處。
浮生細看纔幾時，一笑自應忘百慮。
綠杯到手不肯盡，寶带照地身何與。
酴醿爛漫我欲狂，茗艼還家君勿遽。
春陰
作者：陸游
朝代：宋

數間茅屋傍楓林，常負平生萬里心。
老去逐年增老病，春來無日不春陰。
麴塵蘸岸波初漲，猩血團枝色已深。
欲到東園還懶起，却和殘睡聽鳴禽。
春陰
作者：陸游
朝代：宋

春風浩蕩作春陰，弱燕歸來不自禁。
白塔昏昏纔半露，青山淡淡欲平沉。
裘茸細雨初驚濕，屐齒新泥忽已深。
直怕樓高生客恨，不因病起倦登臨。